****************************************
((Notice))
Updated On: 6/4/2019 1:42:00 AM
Release Date: 8/13/2017 2:18:50 PM
****************************************
****************************************

### ((Table Of Contents))

### شہزادقیس کی جانب سے خوش آمدید

### اِنتساب

### ویلنٹائن ڈے:: اِک روز محبت کے لیے کر کے مقرر

### چاند پر اِک مے کدہ آباد ہونا چاہیے

### اِذنِ رَبی سے جام چلتا ہے

### شوخ رُخ پر حیا جھلملانے لگی

### زَر پرستی حیات ہو جائے

### سو گنا گر حیات ہو جائے

### جس شب وُہ شوخ گُل مرا مہمان بن گیا

### سانس لیتی ہُوئی شراب ہو تم

### غُرورِ حُسن میں شاہی جلال ہوتا ہے

### بے نقاب اُس نے جب جمال کیا

### حُسن کے ناز ، شب اُٹھائے بہت

### ہم سفر ہو تو ایک کام کرو

### حُسن پر دِل لگا کے کام کرو

### محبت اِک سمندر ہے ، ذِرا سے دِل کے اَندر ہے

### سات پشتوں پر مری اِحسان ہونا چاہیے

### بخت جس دِن ہمیں ملا دے گا

### کن خیالوں میں آپ رہتے ہیں؟

### حشر میں ڈُھونڈ کے اُن کو کہا آداب جناب

### اَللہ اَللہ جمال اُن کا ہے

### جب دو دِلوں کے بیچ میں دیوارِ چین ہو

### اِسی سہارے پہ دِن ہجر کا گزارا ہے

### حُسن والے وُہ کام کرتے ہیں

### مایوس ہونا لگتا ہے معیوب بھی مجھے

### حیات بیچ کے خوش لَب قضا خریدیں گے

### وُہ آئے تو لب پر سوال آ گیا

### حُور دُنیا میں ملی تھی ، پر مری مانے گا کون

### یار سے ہاتھ جب ملاؤں گا

### حسیں خیال جو پاؤں کو گدگدانے لگے

### آپ کو بھی ہے گر دَغا دینا

### خوبصورتی کی حد ہے نہ حساب ہے

### پھول چنتی دِل رُبا ، یادَش بخیر

### حرف دَر حرف خواب اُن کا ہے

### رَبط کا سلسلہ بڑھا کہ نہیں

### گفتگو سے اِجتناب اَچھا لگا

### یار پھر تم سا یار ، اُف توبہ

### اَگر کسی کو ستانا حرام ہوتا ہے

### دُھوپ میں وُہ شباب دیکھا ہے

### پیام بھیجا ’’ وَہیں ! آج شام ‘‘ زِندہ باد

### حُسن کے دِل پہ وار کرتے ہیں

### یہ شعر پڑھ کے کئی لوگ مسکرانے لگے

### نقاب اُٹھائے تو دُشمن سلام کر دے گا

### کہا دَھڑکن ، جگر ، سانسوں کو تُم سے پیار ہے لیلیٰ

### کہا میرا پسندیدہ عدد تو ’’ چار ‘‘ ہے لیلیٰ

### شرارت کے صحیفے کا ، غَضب کردار ہے لیلیٰ

### اُجالا پنکھڑی کا ، دیپ کی مہکار ہے لیلیٰ

### غزل ہے صرف کوشش اور اِک شہکار ہے لیلیٰ

### کسی خونی قبیلے کی سپہ سالار ہے لیلیٰ

### خدا کا شکر ہے کہ دِلبر و دِلدار ہے لیلیٰ

### قلم کو بابِ تمنا پہ دَھر کے دیکھتے ہیں

### رُکو تو تم کو بتائیں ، وُہ اِتنے نازُک ہیں

### خوشبوؤں کے کنول جلاؤں گا

### اَدائیں حشر جگائیں ، وُہ اِتنا دِلکش ہے

### رَدیف ، قافیہ ، بندِش ، خیال ، لفظ گری

### سودائی:: اِس دَرجہ بے خودی میں مجھے مل گیا کمال

### اِنتخاب:: وُہ عام لوگوں پہ نظرِ کرم نہیں کرتے

### سخاوت:: میں نے ڈَر ڈَر کے اِک سوال کیا

### تشخیص:: یہ طبیبوں کے بس کی بات نہیں

### ہئیر ڈَریسر:: سُخن وَری سے تھا بہتر ، تراشتے گیسو

### کرم:: تُو اَپنی بارگاہ میں مُجھ کو بُلند رَکھ

### محور:: عشق نے آسان کر دی کُل حیات

### ساقی:: غم زدے ، ہاتھ چومتے ہیں مرا

### وَجہ:: عاجزی میری خاص شہرت تھی

### جرأت:: جرأت سے اَپنی ذات کا اِظہار کر کے دیکھ

### زاوِئیے:: حُسن کے زاوِئیے خدا کی پناہ

### عرض ِ قیس

### ۔ اختتام ۔ مجموعہ کلام "لیلیٰ" ۔

((Begin Text)) ****************************************
****************************************

### شہزادقیس کی جانب سے خوش آمدید

****************************************
شہزادقیس کی جانب سے خوش آمدید مجموعہ کلام #لیلیٰ میں شامل اشعار
****************************************

### Table of Contents

****************************************
****************************************

### اِنتساب

****************************************
اِنتساب پھر بھی لیلیٰ کے نام
****************************************

### Table of Contents

****************************************
****************************************

### ویلنٹائن ڈے:: اِک روز محبت کے لیے کر کے مقرر

****************************************
ویلنٹائن ڈے:: اِک روز محبت کے لیے کر کے مقرر دِل والوں پہ دُنیا نے بڑا ظلم کیا ہے #شہزادقیس .
****************************************

### Table of Contents

****************************************
****************************************

### چاند پر اِک مے کدہ آباد ہونا چاہیے

****************************************
چاند پر اِک مے کدہ آباد ہونا چاہیے یا محبت کو یہیں آزاد ہونا چاہیے خوبصورَت تتلیوں نے کھول کر رَکھ دی کتاب غنچوں کی جانب سے کچھ اِرشاد ہونا چاہیے خواہشِ جنت میں کرتے ہیں جو زاہد نیکیاں نام اُن کا ’’ مُتّقی شدّاد ‘‘ ہونا چاہیے عشق گیتا کے ’’ پرانے ‘‘ نسخوں میں یہ دَرج تھا: ’’طالبانِ حُسن کو فولاد ہونا چاہیے ‘‘ وَصلِ شیریں تو خدا کی مرضی پر ہے منحصر عاشقوں کو محنتی فرہاد ہونا چاہیے ہر بڑے عاشق کی ناکامی سے یہ ثابت ہُوا عشق کے مضمون کا اُستاد ہونا چاہیے علم کا اَنبار راہِ عشق میں بے کار ہے قیسؔ کو بس لیلیٰ کا گھر یاد ہونا چاہیے #شہزادقیس .
****************************************

### Table of Contents

****************************************
****************************************

### اِذنِ رَبی سے جام چلتا ہے

****************************************
اِذنِ رَبی سے جام چلتا ہے حَشر تک اِہتمام چلتا ہے جام سے پہلے جام چکھتے ہیں جام کے بعد جام چلتا ہے ساتھ اُن کے کنیز آئے گی ساتھ میرے غلام چلتا ہے ہرنیاں اُس پہ ناز کرتی ہیں آہ ! کیا خوش خرام چلتا ہے دُنیا میں اور کچھ چلے نہ چلے حُسن کا اِحترام چلتا ہے حُسن دَھڑکن ہے رازِ ہستی کی یہ چلے تو نظام چلتا ہے اِک حسینہؔ نے شعر لکھے ہیں ! قیسؔ کا صرف نام چلتا ہے #شہزادقیس .
****************************************

### Table of Contents

****************************************
****************************************

### شوخ رُخ پر حیا جھلملانے لگی

****************************************
شوخ رُخ پر حیا جھلملانے لگی زِندگی گیت خوشیوں کے گانے لگی کورے کاغذ پہ لکھا جو نام آپ کا کاغذی پھول سے خوشبو آنے لگی عرش والوں نے چھوڑی کوئی پھلجھڑی یا وُہ غنچہ دَہَن مسکرانے لگی زُلف کا پھول اُس نے مجھے دے دِیا عمر بھر کی اُداسی ٹھکانے لگی میں تو ہم شہر ہونے پہ بے چین تھا کل سے وُہ گھر میں بھی آنے جانے لگی پھول توڑے بنا اُس پہ لب رَکھ دِئیے چاہنے کا قرینہ سکھانے لگی چاند کے منہ پہ اُن کو کرایا جو قیسؔ چاندنی اُن سے ’’ شہ مات ‘‘ کھانے لگی #شہزادقیس .
****************************************

### Table of Contents

****************************************
****************************************

### زَر پرستی حیات ہو جائے

****************************************
زَر پرستی حیات ہو جائے اِس سے بہتر وَفات ہو جائے پھر میں دُنیا میں گھوم سکتا ہوں جسم سے گر نجات ہو جائے محورِ عشق سے ذِرا سا ہٹے مُنتَشِر کائنات ہو جائے جھیل آنکھوں میں ڈُوبنے نکلوں نیم رَستے میں رات ہو جائے عشق جو شرط کے بغیر کرے ساقی ء شَش جِہات ہو جائے آنکھ پڑھنا جسے بھی آ جائے ماہرِ نفسیات ہو جائے عکسِ لیلیٰ سے قیسؔ بات تو کر ! عین ممکن ہے ، بات ہو جائے #شہزادقیس .
****************************************

### Table of Contents

****************************************
****************************************

### سو گنا گر حیات ہو جائے

****************************************
سو گنا گر حیات ہو جائے کھُل کے اِک تِل پہ بات ہو جائے دِل کسی کھیل میں نہیں لگتا جب محبت میں مات ہو جائے ایک دیوی کی آنکھ ایسے لگی جیسے مندر میں رات ہو جائے کتنے بیمارِ عشق بچ جائیں ! حُسن پر گَر زَکات ہو جائے بُت شِکن کیا بگاڑ سکتا ہے ؟ دِل اَگر سومنات ہو جائے آپ دِل چور ہو ، ہم اِہلِ دِل وَقت دو ، واردات ہو جائے گُل میں خوشبو نہ ہو وَفا کی قیسؔ پنکھڑی بے ثبات ہو جائے #شہزادقیس .
****************************************

### Table of Contents

****************************************
****************************************

### جس شب وُہ شوخ گُل مرا مہمان بن گیا

****************************************
جس شب وُہ شوخ گُل مرا مہمان بن گیا میں خود غریب خانے کا دَربان بن گیا سنجیدگی کی چہرے پہ چادَر تو تان لی پر دِل ہی دِل میں آخری شیطان بن گیا میری شریر نظروں کی پرواز تھی بلند دیکھا جو اُس نے گھور کے اِنسان بن گیا چومی ہُوئی کلی جو اُسے چومنے کو دی شرم و حیا کا رُخ پہ گلستان بن گیا شوخی سے بولے ، لکھو غزل ہاتھ چوم کر پر لکھتے لکھتے حُسن کا دیوان بن گیا سجدہ کرا کے مجھ سے پڑھی خود نمازِ شکر کافِر بنا کے مجھ کو مسلمان بن گیا اُس اَپسرا نے جونہی خریدی مری کتاب شہزادقیسؔ ذوق کی پہچان بن گیا #شہزادقیس .
****************************************

### Table of Contents

****************************************
****************************************

### سانس لیتی ہُوئی شراب ہو تم

****************************************
سانس لیتی ہُوئی شراب ہو تم بھاپ اُٹھتا ہُوا کباب ہو تم بوند پڑنے پہ جو ذِرا سا ہِلے آہ ! وُہ اَدھ کھِلا گلاب ہو تم ہر کلی نقل سُرخ لب کی ترے اور کہنے کو باحجاب ہو تم رات کی رانی ہو کھُلی چھت کی چارپائی پہ ماہتاب ہو تم میری غزلوں پہ دُنیا مرتی ہے اور غزلوں کا اِنتساب ہو تم دیکھ کر ہی برے خیال آئیں جانِ من ! کس قَدَر خراب ہو تم میرؔ کی دِل سے لکھی پہلی غزل قیسؔ کی آخری کتاب ہو تم #شہزادقیس .
****************************************

### Table of Contents

****************************************
****************************************

### غُرورِ حُسن میں شاہی جلال ہوتا ہے

****************************************
غُرورِ حُسن میں شاہی جلال ہوتا ہے پری رُخوں کا سبھی کچھ کمال ہوتا ہے تراش ایسی کہ رُکتی ہے سانس دَھڑکن کی پھر اُس پہ چلنا قیامت کی چال ہوتا ہے قسم خدا کی اے لفظوں سے ماورا لڑکی بدن اور ایسا بدن ، خال خال ہوتا ہے پناہ بادَلوں میں ڈُھونڈتا ہے ماہِ تمام جو بے حجاب وُہ زُہرہ جمال ہوتا ہے خدا ہی جانے اُسے چوم لیں تو پھر کیا ہو جو گال نام سے بوسے کے لال ہوتا ہے اَگر وُہ لب نظر آئیں تو زُلف بھی دیکھو ہر ایک دانے پہ موجود جال ہوتا ہے نگاہِ قیسؔ سے دیکھو ، ہمیشہ لیلیٰ کو صنم کسی کا بھی ہو ، بے مثال ہوتا ہے #شہزادقیس .
****************************************

### Table of Contents

****************************************
****************************************

### بے نقاب اُس نے جب جمال کیا

****************************************
بے نقاب اُس نے جب جمال کیا سب کی آنکھوں کو یرغمال کیا پر جَلی تتلیاں ہیں چاروں طرف شِدّتِ حُسن نے وُہ حال کیا جونہی دِلکش کلائی دِکھلائی ٹھیک سے سوچنا محال کیا اُس کے لب اِتنے نرم و نازُک تھے پھول نے اُس کے آگے گال کیا عنبریں زُلف میں سجا کے پھول پھول کا رُتبہ بے مثال کیا صرف اِک جان ہی تو مانگی تھی ہم نے دے دی تو کیا کمال کیا زَن مریدی کرو کہ قیسؔ کو بھی عشقِ لیلیٰ نے لازَوال کیا #شہزادقیس .
****************************************

### Table of Contents

****************************************
****************************************

### حُسن کے ناز ، شب اُٹھائے بہت

****************************************
حُسن کے ناز ، شب اُٹھائے بہت کھٹا ، میٹھا وُہ مسکرائے بہت خوبصورت بَلا نے اِک نہ سنی ہم نے تعویذ تو دِکھائے بہت ساری دُنیا سے مشورہ نہ لو عقل والو ! ہے دِل کی رائے بہت تتلیاں جھانسے میں نہیں آئیں کاغذی پھول گھر میں لائے بہت بزم میں مجھ کو ڈانٹنے والے رات اَکیلے میں مسکرائے بہت عشق نہ ہونا تھا اُسے ، نہ ہُوا شعر ، ہر رَنگ کے سنائے بہت بے وَفا کا اُدھار نہ رَکھا قیسؔ ! ہم نے حسیں رُلائے بہت #شہزادقیس .
****************************************

### Table of Contents

****************************************
****************************************

### ہم سفر ہو تو ایک کام کرو

****************************************
ہم سفر ہو تو ایک کام کرو گفتگو کے بنا کلام کرو پلکیں کب تک رُکوع میں رَکھو گے حُسن کا واسطہ ، قیام کرو ایک پل آنکھیں چار کر کے مجھے عمر بھر کے لیے غلام کرو لیلیٰ بننے سے نہ کرو اِنکار پیار چاہے ، برائے نام کرو عُمر بھر جِسم ، بازگشت سُنے اُنگلیوں سے کبھی کلام کرو دِل کے اَندر سے کوئی کہتا ہے حُسن والوں کا اِحترام کرو جانے کس کا جواب سن لے خدا قیسؔ ہر شخص کو سلام کرو #شہزادقیس .
****************************************

### Table of Contents

****************************************
****************************************

### حُسن پر دِل لگا کے کام کرو

****************************************
حُسن پر دِل لگا کے کام کرو اِک غزل اور اُن کے نام کرو اِس کا سورج غُروب ہوتا نہیں حُسن کی مملکت میں شام کرو گیسوئے یار سے گزارش ہے بادِلوں کا تو اِحترام کرو حُکمِ پردہ بتائیں گے واعظ کچھ حَسینوں کا اِنتظام کرو بات ایسے کرو کہ پھول کھلیں پیار سے سنگ دِل کو رام کرو پیار ہر دین کا خلاصہ ہے جس قَدَر ہو سکے یہ عام کرو غسل کر کے مے ء قدیم سے قیسؔ سُرخ لب دار کو اِمام کرو #شہزادقیس .
****************************************

### Table of Contents

****************************************
****************************************

### محبت اِک سمندر ہے ، ذِرا سے دِل کے اَندر ہے

****************************************
محبت اِک سمندر ہے ، ذِرا سے دِل کے اَندر ہے ذِرا سے دِل کے اَندر ہے مگر پورا سمندر ہے محبت رات کی رانی کا ، ہلکا سرد جھونکا ہے محبت تتلیوں کا ، گُل کو چھُو لینے کا منظر ہے محبت باغباں کے ہاتھ کی مِٹّی کو کہتے ہیں رُخِ گُل کے مطابق خاک یہ سونے سے بہتر ہے جہانِ نو ، جسے محبوب کی آنکھوں کا حاصل ہو فقیہہِ عشق کے فتوے کی رُو سے وُہ سکندر ہے محبت ہے رَمی شک پر ، محبت طوفِ محبوبی صفا ، مروہ نے سمجھایا ، محبت حجِ اَکبر ہے اَگر تم لوٹنا چاہو ، سفینہ اِس کو کر لینا اَگر تم ڈُوبنا چاہو ، محبت اِک سمندر ہے سنو شہزاد قیسؔ آخر ، سبھی کچھ مٹنے والا ہے مگر اِک ذات جو مشکِ محبت سے معطر ہے #شہزادقیس .
****************************************

### Table of Contents

****************************************
****************************************

### سات پشتوں پر مری اِحسان ہونا چاہیے

****************************************
سات پشتوں پر مری اِحسان ہونا چاہیے آپ کو اِک شب مرا مہمان ہونا چاہیے آسمانوں پر اَگر بنتے ہیں جوڑے تو جناب مسجدوں سے عشق کا اِعلان ہونا چاہیے زِندگی کے ہم سفر میں اور خوبی ہو نہ ہو شاعری کی سمت کچھ رُجحان ہونا چاہیے حُسن والوں کی اَدا سے حادثے ہوتے تو ہیں لڑکیوں کا چلنے پہ چالان ہونا چاہیے پھول مارا آپ نے ، دُشمن خوشی سے کھل اُٹھا آپ کے ہاتھوں میں اَب گلدان ہونا چاہیے ’’پاک‘‘ یعنی صاف اور ’’اِستان‘‘ کا معنی جگہ ہر گلی کوچے کو ’’پاک اِستان‘‘ ہونا چاہیے قیسؔ جیسے منتخب ہوں بھاری رائے سے جہاں عاشقوں کا بھی کوئی ایوان ہونا چاہیے #شہزادقیس .
****************************************

### Table of Contents

****************************************
****************************************

### بخت جس دِن ہمیں ملا دے گا

****************************************
بخت جس دِن ہمیں ملا دے گا سچ بتا پہلے مجھ کو کیا دے گا چہرے سے زُلف ہی ہٹا لے اَگر شب ڈَھلے تُو تو دِن چڑھا دے گا اَوڑھ لوں گر میں دُوسرا آنچل غالبا یار مسکرا دے گا اِک نظر عشق کے گدا پر بھی تُو مجھے دے ، تجھے خدا دے گا عشق دُنیا سے سیکھ کر جاؤ جنتی میوہ تب مزا دے گا گر تجھے سُرخ پھول پیش کروں سُرخ لب والے مجھ کو کیا دے گا اُن کی ٹھوڑی کے تل کا نہ پوچھو قیسؔ پوری غزل سنا دے گا ! #شہزادقیس .
****************************************

### Table of Contents

****************************************
****************************************

### کن خیالوں میں آپ رہتے ہیں؟

****************************************
کن خیالوں میں آپ رہتے ہیں؟ اَب ’’سمندر‘‘ بھی اُلٹے بہتے ہیں آپ کے بعد بھی رہے زِندہ غالباً اِس کو جبر کہتے ہیں دَھڑکنوں کی جگہ پہ اَب دِل میں غم خوشی سے اُچھلتے رہتے ہیں خون رونے کی لاکھ کی کوشش آنکھ سے صرف اَشک بہتے ہیں ٹھنڈا پانی پئیں گھڑے کا جناب! حُسن کو بے وَفا جو کہتے ہیں زِندگی اِک ٹرین ہے بھائی! لوگ چڑھتے ، اُترتے رہتے ہیں فائدہ کیا ہے نوکروں کا بھلا غم تو سب اَپنا اَپنا سہتے ہیں پہلے رونے سے دائمی چُپ تک اِس بدن میں زَمانے رہتے ہیں پیار کی پیاس ، اَصل پیاس ہے دوست چشمے پانی کے ، لاکھوں بہتے ہیں لیلیٰ لیلیٰ ہو لب پہ موت تلک! کوّے تب قیس قیس کہتے ہیں #شہزادقیس .
****************************************

### Table of Contents

****************************************
****************************************

### حشر میں ڈُھونڈ کے اُن کو کہا آداب جناب

****************************************
حشر میں ڈُھونڈ کے اُن کو کہا آداب جناب خوب آنچل کو نہ پا کر ہُوئے آب آب جناب آپ کے منہ سے تو جھڑنے لگے گُل گالی کے ہم کسی اور کو بتلائیں گے یہ خواب جناب حشر سے بھی ہے فُزوں ، کُوچۂ لیلیٰ کا جُنوں قتل ہوتے ہیں کہاں حشر میں اِحباب جناب گُل مہکنے سے ہے شاداب چمن ہستی کا کس کی خوشبو نے کیے گُل سبھی شاداب جناب چاند کو ڈُھونڈنے ہم سارے نکلتے ہیں مگر ڈُھونڈنے کس کو نکلتا ہے یہ مہتاب جناب آپ پہ لکھ دُوں میں دیوان مگر دیکھوں تو منہ زَبانی تو میں لکھتا نہیں اِک باب جناب زِندہ رہنے کا اُسے کوئی اَدِھیکار نہیں مجنوں گر لیلیٰ کی خاطر نہ ہو بے تاب جناب حُسن والوں سے کوئی جنگ کہاں جیتا ہے حُسن کے پاؤں پڑے رُستم و سہراب جناب آج اِک بوسہ طلب کرنے کا سوچا جائے آج معمول سے کچھ بڑھ کے ہیں شاداب جناب آپ ’’ تم جیسے ‘‘ ہمیں شوق سے کہیے لیکن ہو نہ جائیں کہیں ہم جیسے بھی نایاب جناب قیسؔ نے چاہا تمہیں ، جُرم کیا ، مان لیا جُرم کے کس نے مہیا کیے اَسباب جناب ! #شہزادقیس .
****************************************

### Table of Contents

****************************************
****************************************

### اَللہ اَللہ جمال اُن کا ہے

****************************************
اَللہ اَللہ جمال اُن کا ہے حُسن ، کومل کمال اُن کا ہے شَہد ، بادَل ، صراحی ، جھیل ، کنول جو بھی اَچھا ہے مال اُن کا ہے دِل میں گو کہ خیال لاکھوں ہیں سب سے اُونچا خیال اُن کا ہے اُن کا اِک بال بھی گو میرا نہیں پر مرا بال بال اُن کا ہے آخری سال میرا یہ ہو گا سولہواں چونکہ سال اُن کا ہے دِل ، جگر ، جاں ہے میری اُن کے پاس میرے پاس اِک رُومال اُن کا ہے آگ بھڑکاتا ہے تجسس کی پردہ ’’ دَرپردہ ‘‘ جال اُن کا ہے آنکھ میں غم کی سرمگیں مالا اور لب پر سوال اُن کا ہے دوستو ! بن مُبالغے کے سنو آفتاب ایک خال اُن کا ہے وُہ اَداؤں کے پیر و مرشِد ہیں منتظِر ہر غزال اُن کا ہے حُسنِ بندش کی اَوج سیکھو قیسؔ شَہر بھر یرغمال اُن کا ہے #شہزادقیس .
****************************************

### Table of Contents

****************************************
****************************************

### جب دو دِلوں کے بیچ میں دیوارِ چین ہو

****************************************
جب دو دِلوں کے بیچ میں دیوارِ چین ہو اِک دُوسرے کی بات کا کیسے یقین ہو کچھ اِعتماد کر تو کروں گفتگو شروع بنیاد رَکھنے کے لیے کچھ تو زَمین ہو دِل کا حرم ، کِرائے کا کمرہ نہیں جناب ! اِس گھر کے آپ اَوّل و آخر مکین ہو چہرہ دَھنک کے رَنگ کو شرما رَہا ہے تم رِفعت کے آسمان کی زُہرہ جبین ہو سانسوں میں تیرے نام کی خوشبو تک آ بسی رُوحِ گلاب تجھ پہ ہزار آفرین ہو تتلی نے اُس کو روک کے بے ساختہ کہا میں چھوڑ آؤں ؟ آپ بہت نازنین ہو آمد سے ایک حُور کی ایسے بدل گیا جیسے یہ گھر زَمین پہ خلدِ برین ہو بس پاؤں چومنے کی اِجازت مجھے ملی! پھر کیا ہُوا یہ سوچ لو ، تم تو ذَہین ہو کس سے کریں شکایتیں ہم اِہلِ حُسن کی جب ’’ حُسنِ بے مثال ‘‘ ہی مسند نشین ہو چہرے کی خیر ، اِس پہ نشیب آ بھی سکتا ہے دِل دیجیے اُسی کو جو دِل کا حسین ہو جب قیسؔ آئینہ بھی اُنہیں ڈانٹنے لگا بانہوں میں تھام کر کہا : ’’ دِلکش ترین ہو ! ‘‘ #شہزادقیس .
****************************************

### Table of Contents

****************************************
****************************************

### اِسی سہارے پہ دِن ہجر کا گزارا ہے

****************************************
اِسی سہارے پہ دِن ہجر کا گزارا ہے خیالِ یار ، ہمیں یار سے بھی پیارا ہے صبا کا ، اَبر کا ، شبنم کا ہاتھ اَپنی جگہ کلی کو پھول نے جھک جھک کے ہی نکھارا ہے کسی کے ہاتھ پہ منہدی سے دِل بنا دیکھا میں یہ بھی کہہ نہ سکا یہ تو دِل ہمارا ہے نقاب پالکی میں بھول آئے کیوں حضرت تمام شہر نے کیا آپ کا بگاڑا ہے تم آسماں پہ نہ ڈُھونڈو سیاہ بدلی کو کسی نے ہاتھ سے گیسو ذِرا سنوارا ہے چلو بہارِ چمن لے کے گھر کو لوٹ چلیں دَھنک کی لے میں کسی شوخ نے پکارا ہے یہ ہاتھ چھوڑنے سے پیشتر خیال رہے خدا کے بعد فقط آپ کا سہارا ہے جو عمر بیت چکی وُہ حسابِ ہجر میں لکھ جو سانس باقی ہے دُنیا میں وُہ تمہارا ہے گھٹا ، صراحی ، دَھنک ، جھیل ، پنکھڑی ، شبنم بدن ہے یا کسی شاعر کا اِستعارہ ہے یقیں تھا اُس کو کہ ہم شعر اِن پہ کہہ لیں گے خدا نے حُسن ، قلم دیکھ کر اُتارا ہے صنم کو دیکھ کے ، کچی کلی نے ’’کھُل‘‘ کے کہا: ’’بہت ہی اُونچی جگہ قیسؔ ہاتھ مارا ہے‘‘ #شہزادقیس .
****************************************

### Table of Contents

****************************************
****************************************

### حُسن والے وُہ کام کرتے ہیں

****************************************
حُسن والے وُہ کام کرتے ہیں لفظ جھک کر سلام کرتے ہیں عُمر بھر یہ غلام نہ سمجھا ! آپ کیسے غلام کرتے ہیں ؟ خوش نصیبی گُلوں پہ ختم ہُوئی اُن کی زُلفوں میں شام کرتے ہیں قصۂ عشق آگے بڑھ نہ سکا وُہ میرا ’’ اِحترام ‘‘ کرتے ہیں ’’ با اَدَب ، با ملاحظہ ‘‘ گھر میں اَب ! کبوتر قیام کرتے ہیں فتویٰ تعبیر پر ہے لاگو حضور ! خواب کو کیوں حرام کرتے ہیں ؟ جام تو توڑ بیٹھے منبر پر اَب سَبُو کو اِمام کرتے ہیں ’’ چار خانے ‘‘ بنائے بیٹھا ہے ؟ دِل ! ترا اِنتظام کرتے ہیں ! ہو نہ ہو اُن کے دِل میں ہے کوئی جو مری غزلیں عام کرتے ہیں سب شروع کرتے ہیں بنامِ خدا ہم خدا پر تمام کرتے ہیں بن ملے جن سے قیسؔ عشق ہُوا ! یہ غزل اُن کے نام کرتے ہیں #شہزادقیس .
****************************************

### Table of Contents

****************************************
****************************************

### مایوس ہونا لگتا ہے معیوب بھی مجھے

****************************************
مایوس ہونا لگتا ہے معیوب بھی مجھے دِل دے دِیا تو دے گا وُہ محبوب بھی مجھے سترہ کتابیں اور تمہارا وُہ ایک خط اے جانِ جاں سکھاؤ یہ اُسلوب بھی مجھے لکھا تو جیسے دِل پہ قلم رَکھ کے لکھ دِیا حیرت میں غرق کر گیا مکتوب بھی مجھے کر دیں جو رُونمائی تو کیا بات ہے جناب ویسے تو یہ تڑپنا ہے مرغوب بھی مجھے آنچل کے سائبان میں آنے کی راہ دو پردہ نشیں ہو تو کرو محجوب بھی مجھے مرشِد نے ایک آنکھ سے دیکھا تھا ایک بار مرشِد سمجھنے لگ گئے مجذوب بھی مجھے نظریں جھکائیں یوں کہ میں جھکتا چلا گیا غالب بنا کے کر لیا مغلوب بھی مجھے لیموں کی جان نکلی یوں نازک سے ہاتھ میں دیسی شراب بن گیا مشروب بھی مجھے شبنم سے ہر گلاب پہ لکھ دُوں صنم کا نام پر اُن کو مخفی رَکھنا ہے مطلوب بھی مجھے اُس حُسن کے بغیر ہی کٹنی ہے گر حیات مولا عطا ہو طاقتِ اَیوب بھی مجھے مُنکِر ہے گرچہ پیار کا وُہ صاف صاف قیسؔ بینَ السُطُور رَکھتا ہے مصلوب بھی مجھے #شہزادقیس .
****************************************

### Table of Contents

****************************************
****************************************

### حیات بیچ کے خوش لَب قضا خریدیں گے

****************************************
حیات بیچ کے خوش لَب قضا خریدیں گے کرم ہُوا تو صنم کی رِضا خریدیں گے چرا کے دِل کسی پرہیز گار گڑیا کا وُفورِ عشق میں ڈُوبی دُعا خریدیں گے جو سر میں اُنگلیاں پھیرے وُہ عکس لائیں گے جو شعر پڑھتا ہو وُہ آئینہ خریدیں گے کسی کے سامنے بھنبھوڑ کے لبوں سے گُلاب گلابی گالوں پہ اُتری حیا خریدیں گے مری کتاب ہے اور اُس حسین کی تصویر! مجھے پتہ تو چلے ، آپ کیا خریدیں گے طبیبِ عشق ! دَوا ’’حسبِ ذائقہ‘‘ کہہ دے تو نرم ، میٹھی ، ملائم دَوا خریدیں گے دَبی دَبی سی ہنسی قید کر کے بانہوں میں لَبوں سے چہرے کی اِک اِک اَدا خریدیں گے شراب خانہ مکمل پلا کے ساقی کو بھری جوانی میں بہکی قضا خریدیں گے ہم اَپنے شَہر کی ، ملکۂ حُسن کی خاطر تمہارے شَہر سے ، اِک آئینہ خریدیں گے ہر ایک چیز ، برائے فروخت رَکھ دیں گے تمہارے پیار کی ، ہم اِنتہا خریدیں گے ! شراب بیچنے والوں پہ قیس حیراں ہُوں شراب بیچ کے ، آخر یہ کیا خریدیں گے ! #شہزادقیس .
****************************************

### Table of Contents

****************************************
****************************************

### وُہ آئے تو لب پر سوال آ گیا

****************************************
وُہ آئے تو لب پر سوال آ گیا اَجی آج کیسے خیال آ گیا تم آئے کہ خوشیوں پہ عید آ گئی تم آئے کہ خنداں ہلال آ گیا رُکوع دَر رُکوع پھول جھُکنے لگے خِراماں خِراماں غزال آ گیا تعجب سے رُکنے لگیں تتلیاں رُخِ یار پر وُہ جمال آ گیا بہار اُن پہ جونہی چڑھی سولہویں! نُجومی پکارا وُہ سال آ گیا پڑھا دیکھ کر اُن کو لاحول کیوں اَرے زاہدو! کیا خیال آ گیا؟ حیا سرخ گالوں پہ اِتنی سجی کہ قوسِ قُزَح پر زَوال آ گیا جو ڈالی فقط طائرانہ نظر حسینہ کے رُخ پر جلال آ گیا وُہ غصے میں اَب قتل کرتے نہیں طبیعت میں کچھ اِعتدال آ گیا دَرِ حُسن پر سر جھکاتے ہی قیس ہمارے قلم پر کمال آ گیا #شہزادقیس .
****************************************

### Table of Contents

****************************************
****************************************

### حُور دُنیا میں ملی تھی ، پر مری مانے گا کون

****************************************
حُور دُنیا میں ملی تھی ، پر مری مانے گا کون جنت اَپنے گھر میں ہی تھی ، پر مری مانے گا کون غنچے اُڑتے پھر رہے تھے روشنی میں اَبر کی چاندنی خوشبو بھری تھی ، پر مری مانے گا کون خوشنما ، قوسِ قُزح تھی ، جگنوؤں کے جسم پر تتلیوں میں روشنی تھی ، پر مری مانے گا کون آنکھوں دیکھا واقعہ ہے ، ایک ضِدّی دِل رُبا اِس غزل پر مر مٹی تھی ، پر مری مانے گا کون اُس نے پاؤں کیا دَھرے ، گھر میں اُجالا بھر گیا شَہر بھر میں رات ہی تھی ، پر مری مانے گا کون ریت کی برکھا میں دُھل کے ، کھِل اُٹھے دِل کے گُلاب بارِشوں میں تشنگی تھی ، پر مری مانے گا کون شَہرِ خاموشاں میں نِصفِ شَب کی سُوئیاں ملتے ہی زِندگی ہی زِندگی تھی ، پر مری مانے گا کون آئینے سے جب ذِرا سا ، دُور ہٹ کے رو پڑے عکس نے آواز دی تھی ، پر مری مانے گا کون شاخ سے بچھڑی کلی پہ ، شبنمی قطرے نہ تھے وُہ تو تتلی رو رہی تھی ، پر مری مانے گا کون شک پرست اِحباب کو میں ، قیسؔ گو یہ کہہ تو دُوں! یہ غزل ’’کچھ‘‘ عام سی تھی ، پر مری مانے گا کون #شہزادقیس .
****************************************

### Table of Contents

****************************************
****************************************

### یار سے ہاتھ جب ملاؤں گا

****************************************
یار سے ہاتھ جب ملاؤں گا آہ! شاید میں مر ہی جاؤں گا چاند یاقوت لب کا آئے نظر عید میں حشر تک مناؤں گا آئینے سے صنم تراشا ہے! تم کبھی آؤ تو دِکھاؤں گا جانے وُہ کس گلی میں اُتریں گے شَہر کی ہر گلی سجاؤں گا کتنا پاگل ہُوں یہ تو سوچا نہیں آپ کو کس جگہ بٹھاؤں گا جلد مانوس ہوں گے یوں مجھ سے اُن کو ملتے ہی منہ چِڑاؤں گا مٹھی میں جگنو بھر کے زُلفوں میں چاہتوں کے دِئیے جلاؤں گا عشق دَریا سے تو بڑا ہے مرا اَپنا رَستہ میں خود بناؤں گا کتنا خوش ہوں گے ٹوک کر وُہ مجھے خود غلط شعر گنگناؤں گا قیس اِس مقطع میں ہے جادُو سا! لوگ ہنس دیں گے جب سناؤں گا #شہزادقیس .
****************************************

### Table of Contents

****************************************
****************************************

### حسیں خیال جو پاؤں کو گدگدانے لگے

****************************************
حسیں خیال جو پاؤں کو گدگدانے لگے وُہ نیند میں بھی مرے شعر گنگنانے لگے میں اَپنی غزلوں کی رَعنائیوں سے جلنے لگا مری کتاب وُہ آغوش میں سلانے لگے جو خط میں لکھا کہ اَب نیند تک نہیں آتی وُہ تکیہ بھینچ کے بانہوں میں مسکرانے لگے کبھی نقاب میں چھُپ کر ، کبھی بنا آنچل وُہ میرے پیار کو ہر رُخ سے آزمانے لگے وُہ لب پہ سوچ میں گم اُنگلی پھیرتے ہیں یا ہمیں سلیقے سے میٹھی چھری دِکھانے لگے کہا جو اُن کو کہ کچھ لوگ جادُو کرتے ہیں وُہ اُنگلی گھول کے مشروب میں پلانے لگے ’’ نہیں ‘‘ پہ حُسن کی رِہ رِہ کے پیار آیا مجھے وُہ بازُؤوں میں مرے ’’ نیم ‘‘ کسمسانے لگے لبوں سے بال برابر ، لبوں کو روک لیا حیا سے جنگ میں دو ہونٹ کپکپانے لگے خیال خوانی میں یکجائی کا یہ عالم ہے اُنہیں ہمارے ، ہمیں اُن کے خواب آنے لگے وُہ اِس مُراقبے سے تھی مری دُعا میں مگن کہ لوگ قدموں میں اُس کے دِئیے جلانے لگے زَمانے بھر میں لُٹا کر بھی ہم غنی ہیں قیسؔ ہمارے ہاتھ محبت کے وُہ خزانے لگے #شہزادقیس .
****************************************

### Table of Contents

****************************************
****************************************

### آپ کو بھی ہے گر دَغا دینا

****************************************
آپ کو بھی ہے گر دَغا دینا تو مجھے پہلے سے بتا دینا دِل لگانا تو صِدقِ دِل کے ساتھ ہاتھ تھامو تو آسرا دینا عشق کا پہلا گام اُف اَللہ دُشمنِ جان کو دُعا دینا باغ میں تیسرے شجر پر دِل جب بھی موقع ملے بنا دینا خوف آئے اَگر فصیلوں سے دیپ دیوار پر جلا دینا عشق کے اَشک بھی مقدس ہیں غمِ دُنیا میں نہ ملا دینا اِک ہتھیلی بنی ہے دَستِ طلب دُوسرا ہاتھ تم بڑھا دینا اَپنے ’’ ناطے ‘‘ کا کوئی نام نہیں دیکھ کر ہاتھ نہ ہلا دینا پیار کی اِک بڑی نشانی ہے وَقت بے وَقت مُسکرا دینا عُمر بھر مُنتَظِر رَہوں گا مگر ! آنے میں عُمر نہ لگا دینا کل کسی نے مشاعرے میں کہا ! قیسؔ جب آئے تب جگا دینا #شہزادقیس .
****************************************

### Table of Contents

****************************************
****************************************

### خوبصورتی کی حد ہے نہ حساب ہے

****************************************
خوبصورتی کی حد ہے نہ حساب ہے تُو گلاب ، تُو گلاب ، تُو گلاب ہے چودہویں کا چاند ، نصفِ دِن کا آفتاب چندے آفتاب ، چندے ماہتاب ہے چار سو کروڑ تتلیوں میں تُو مرا اِنتخاب ، اِنتخاب ، اِنتخاب ہے جسم کی مہک نے جگنو مست کر دِئیے کہہ رہے ہیں یہ گلاب ، لاجواب ہے دُھوپ میں جو مینہ بَرَس پڑے تو جانئے اَبر زُلفِ یار دیکھ آب آب ہے خواب میں بھی اُن کے آگے ایک نہ چلی بولے جاگ جاؤ یہ ہمارا خواب ہے ایک پل کو دیکھ لے ہمیں بھی پیار سے یہ ثواب دَر ثواب دَر ثواب ہے حُسن کی نگاہ میں حیا کے سُرخ پھول آج کل کے دور میں یہ اِنقلاب ہے عشق نے جہاں پہ لکھ دِیا تمام شد حُسن کی کتاب کا وُہ پہلا باب ہے قیس اُن نگاہوں میں چمک سی پیار کی اِک نئی کتاب کا یہ اِنتساب ہے #شہزادقیس .
****************************************

### Table of Contents

****************************************
****************************************

### پھول چنتی دِل رُبا ، یادَش بخیر

****************************************
پھول چنتی دِل رُبا ، یادَش بخیر گاؤں کی ٹھنڈی ہَوا ، یادَش بخیر حُسنِ تسلیمات ، کھِلتے حُسن کا عشق کی کچی وَفا ، یادَش بخیر شعر کا مطلب سمجھ کر چونکنا سرخ گالوں پر حیا ، یادَش بخیر حرف پہلا نام کا لکھا ہُوا پھول ہاتھوں کی حنا ، یادَش بخیر ایک ہی خواہش کا دورِ پُرسُکوں چاند راتوں کی دُعا ، یادَش بخیر یاد کے صحرا میں ، پتھر کی لکیر یار کی ہر ہر اَدا ، یادَش بخیر پہلی بارِش کی ، جواں بوندوں کے بیچ خاص طرح کانپنا ، یادَش بخیر خود سے مجھ کو عشق کرواتا گیا اُس کا چھپ چھپ دیکھنا ، یادَش بخیر اِک بھلا سا نام تھا ، اُس شوخ کا ساتھ رہنا تھا سدا ، یادَش بخیر قیس لے لوں ، سال دے کر گر ملے ایک پل اُس پیار کا یادَش بخیر #شہزادقیس .
****************************************

### Table of Contents

****************************************
****************************************

### حرف دَر حرف خواب اُن کا ہے

****************************************
حرف دَر حرف خواب اُن کا ہے کیا لکھوں کیا شباب اُن کا ہے زُلف ، پھر اُس میں پھول ، اُف اَللہ ! رُخ ، رُخِ ماہتاب اُن کا ہے ہونٹ ، برگِ گلاب بھیگا ہُوا ! جسم ، جامِ شراب اُن کا ہے ہاتھ سے کھول دی ہے کچی کلی کتنا رَوشن جواب اُن کا ہے ایک ہی وار ، وُہ بھی دِل پہ کرو سیدھا سادہ حساب اُن کا ہے رُخ پہ معصومیت کا پَہرا ہے کام یہ کامیاب اُن کا ہے عقل تو میری اِک بھی سنتی نہیں دِل بھی خانہ خراب اُن کا ہے اِبنِ جِن کی جبیں پہ ہے محراب آتشیں تر شباب اُن کا ہے عنکبوتوں نے ’’ واہ واہ ‘‘ کہا اِتنا نازُک نقاب اُن کا ہے وُہ جو پھولوں میں چھُپ کے بیٹھے ہیں کتنا اَچھا حجاب اُن کا ہے قیس سب سے حسین شاعر ہے ! چونکہ وُہ ’’ اِنتخاب ‘‘ اُن کا ہے #شہزادقیس .
****************************************

### Table of Contents

****************************************
****************************************

### رَبط کا سلسلہ بڑھا کہ نہیں

****************************************
رَبط کا سلسلہ بڑھا کہ نہیں گُل ترا ، زُلف تک گیا کہ نہیں منزلِ وَصل کی تُو فکر نہ کر فاصلہ ، روز کچھ گھٹا کہ نہیں تیز بارِش میں سب ہی رُکتے ہیں اِلتجا پر تری رُکا کہ نہیں ایک دِن ساتھ مل کے روئے گا اَب ترے حال پر ہنسا کہ نہیں میں ترے اِستعاروں پر قربان! بات وُہ کچھ سمجھ سکا کہ نہیں کتنے مغرور ہو جنابِ مَن آپ کا ہے کوئی خدا کہ نہیں غیب کے رازدان! ، ہجر کے دِن لیلیٰ کے دِل کو کچھ ہُوا کہ نہیں مجنوں نے تو ’’کتاب‘‘ لکھ ڈالی! لیلیٰ نے شکریہ لکھا کہ نہیں نیم جاں کہہ کے ہنسنے والی ہَوا یہ دِیا رات بھر جلا کہ نہیں ذِکرِ مجنوں کو زِندہ دیکھ کے قیس ! حوصلہ تجھ کو کچھ ملا کہ نہیں #شہزادقیس .
****************************************

### Table of Contents

****************************************
****************************************

### گفتگو سے اِجتناب اَچھا لگا

****************************************
گفتگو سے اِجتناب اَچھا لگا آنکھوں ، آنکھوں میں جواب اَچھا لگا دَھڑکنوں کو روک کر سننے لگے اِس قَدَر اُن کا خطاب اَچھا لگا حُور ایسی آج دیکھی راہ میں نیکیوں کا ’’ اِرتکاب ‘‘ اَچھا لگا اُف ! سجانے والا تو ’’ خود ‘‘ سج گیا زُلف میں تازہ گلاب اَچھا لگا پہلے بے باکی سے اُن کی عشق تھا آج اُن کا اِضطراب اَچھا لگا اَپنے کرنے کا بھی کوئی کام ہو جب ’’ یہ ‘‘ سوچا تو حجاب اَچھا لگا نیند میں چلتے رہے پانی پہ ہم رات بھر اِک آفتاب اَچھا لگا اِس قَدَر ڈُھونڈا تجھے ، رَب مل گیا ہجر میں گزرا شباب اَچھا لگا ایک آنسو کُل خطائیں دُھو گیا قاضی ء کُل کا حساب اَچھا لگا شعر دُنیا کو پسند آئے ، ہمیں آپ کے نام اِنتساب اَچھا لگا ڈُھونڈتی پھرتی ہے لیلیٰ ، قیسؔ کو آسماں ! یہ اِنقلاب اَچھا لگا #شہزادقیس .
****************************************

### Table of Contents

****************************************
****************************************

### یار پھر تم سا یار ، اُف توبہ

****************************************
یار پھر تم سا یار ، اُف توبہ پیار پھر پہلا پیار ، اُف توبہ زَخم سب کو دِکھا تو سکتے ہیں آپ کا اِنتظار ، اُف توبہ کوہساروں سے اُتری دوشیزہ اِک شتر بے مہار ، اُف توبہ دیکھ کر شیخ توبہ توبہ کرے حُسن کا شاہکار اُف توبہ ہنستے ہنستے حسین ملکہ نے کر دِیا دِل پہ وار ، اُف توبہ جھیل میں کوئی نصف ہی اُبھرا چیخ اُٹھے کوہسار اُف توبہ شرم سے گُل نے خود کشی کر لی سُرخ لب پر بہار ، اُف توبہ ہم تو حیرت زَدہ تھے کلیوں پر تتلیوں کا سنگھار ، اُف توبہ عشق منسوخ کرنے پہنچا ، پڑی نرم ہاتھوں سے مار ، اُف توبہ شرم سے دِل پہ ہاتھ رَکھ کے کہا دیکھ یوں نہ پکار ، اُف توبہ کھلکھلا کر کہا یہ لیلیٰ نے قیسؔ ! اور شرمسار ، اُف توبہ #شہزادقیس .
****************************************

### Table of Contents

****************************************
****************************************

### اَگر کسی کو ستانا حرام ہوتا ہے

****************************************
اَگر کسی کو ستانا حرام ہوتا ہے تو پھر تو کچھ بھی چھپانا حرام ہوتا ہے بِنا بتائے مرے دِل میں آنے والے سُن ! کسی کے گھر میں یوں آنا حرام ہوتا ہے یہ آنکھیں رَکھتے ہی کیوں ہو نقاب سے باہر اَگر نظر کو ملانا حرام ہوتا ہے یقین مانیے اِخلاقِ اَعلیٰ کی رُو سے کسی کو جوتی دِکھانا حرام ہوتا ہے کوئی بھی چیز چُرانا حرامِ مطلَق ہے چنانچہ آنکھ چُرانا حرام ہوتا ہے کچھ اِس طرح سے اُتارا ہے حُسن لفظوں میں کہ بولے عکس بنانا حرام ہوتا ہے وُہ آ گئے ہیں تو سورَج کا جانا بنتا ہے چراغ دِن میں جلانا حرام ہوتا ہے اے کاش مفتی کوئی اُس حسیں کو یہ کہہ دے نفی میں سر کو ہلانا حرام ہوتا ہے یہ کہہ کے لیلیٰ نے چھینا قلم غزل لکھتے کسی کے راز بتانا حرام ہوتا ہے نماز چھوڑنا ہی شیخ جی حرام نہیں کسی کا دِل بھی دُکھانا حرام ہوتا ہے قسم اُٹھا کے اُسے چھوڑ دیتا قیس مگر ! قسم بھی جھوٹی اُٹھانا حرام ہوتا ہے #شہزادقیس .
****************************************

### Table of Contents

****************************************
****************************************

### دُھوپ میں وُہ شباب دیکھا ہے

****************************************
دُھوپ میں وُہ شباب دیکھا ہے وَجد میں آفتاب دیکھا ہے گیسوؤں والا چاند بھی ہو گا چلتا پھرتا گلاب دیکھا ہے تین منصوبے دِل بناتا ہے جب سے اُس کا شباب دیکھا ہے خواب پورا بتا نہیں سکتا آپ کو بے حجاب دیکھا ہے منہ سے وُہ ایک حرف نہ بولے چہرے پر اِضطراب دیکھا ہے حُسن اور عشق کی لڑائی میں حُسن کو کامیاب دیکھا ہے سخت حیرت سے مرنے والے نے محتسب کا حساب دیکھا ہے کشتی کے آخری مسافر نے ناخدا ، آب آب دیکھا ہے اُس کو ’’اُس جیسا‘‘ مل گیا شاید آج اُسے لاجواب دیکھا ہے کر لئے ہاتھ زَخمی ، جس نے بھی قیس کا ’’اِنتخاب‘‘ دیکھا ہے #شہزادقیس .
****************************************

### Table of Contents

****************************************
****************************************

### پیام بھیجا ’’ وَہیں ! آج شام ‘‘ زِندہ باد

****************************************
پیام بھیجا ’’ وَہیں ! آج شام ‘‘ زِندہ باد تری کنیز کی جے ہو ، غلام زِندہ باد وُہ آئے گھر مرے اُردُو اَدَب سمجھنے کو پڑا ہے حُسن کو شاعر سے کام زِندہ باد خدا بھلا کرے غالب کے خشک شعروں کا حسین کرتے ہیں مجھ کو سلام زِندہ باد معاوِضے میں جو اِک بال ڈَٹ کے مانگ لیا وُہ ہنس کے بولے ، بس اِتنے سے دام ؟ زِندہ باد جو ’’ پڑھ رہی ہے ‘‘ اُسے نصف آنکھ ماری ہے اَگر وُہ ہنس پڑے تو یہ کلام زِندہ باد نظر جھکا کے ہمیں سادہ پانی پیش کیا ذِہین ساقی ترا اِنتظام زِندہ باد تمام لذتوں کے دام ہو گئے دُگنے فقیہِ شہر تری روک تھام زِندہ باد ہمیشہ چنتے ہیں پہلے سے کچھ برا حاکم ترقی کرنے پہ اَپنی عوام زِندہ باد بچا لو ڈُوبتے کافر کو دِل کے فتوے پر حرام بھی ہُوا تو یہ حرام زِندہ باد زَمانے بھر کے غمو ! آؤ مجھ پہ ٹُوٹ پڑو شرابِ عشق ترا ایک جام زِندہ باد ہُوئی ہے حشر تلک لیلیٰ ، قیسؔ سے منسوب جنونی شخص ترا اِنتقام زِندہ باد #شہزادقیس .
****************************************

### Table of Contents

****************************************
****************************************

### حُسن کے دِل پہ وار کرتے ہیں

****************************************
حُسن کے دِل پہ وار کرتے ہیں شعر سے ہم شکار کرتے ہیں عکس ، لب خندِ یار کا لے کر کام اِک بار بار کرتے ہیں آئینہ دیکھتے نہیں لڑکے مہ جبینوں سے پیار کرتے ہیں رَقصِ بسمل ہو کھیل جن کے لیے تیر کب آر پار کرتے ہیں جو کتب پر نشاں لگاتے نہیں شاعری ، زَہر مار کرتے ہیں حشر پر اُن کو اِعتبار نہیں حشر تک جو اُدھار کرتے ہیں عقل والوں کو دِل کے حملے سے مَن چلے ہوشیار کرتے ہیں گن کے دو گے تو حوریں رہنے دو پیار ہم بے شمار کرتے ہیں جو فرشتوں کا اِنتظار کریں عمر بھر اِنتظار کرتے ہیں عقل ہے گر اِسی چلن کا نام ہم جُنوں اِختیار کرتے ہیں بے بَصر پر نوشتۂ دیوار قیسؔ ہم آشکار کرتے ہیں #شہزادقیس .
****************************************

### Table of Contents

****************************************
****************************************

### یہ شعر پڑھ کے کئی لوگ مسکرانے لگے

****************************************
یہ شعر پڑھ کے کئی لوگ مسکرانے لگے وُہ عکس چومتے ہی اُس کو منہ چڑانے لگے ہَوا نے اُنگلی سی پھیری ، حسین ہونٹوں پر ذِرا سا کانپ کے وُہ نچلا لب چبانے لگے جنابِ شیخ کی نقشہ گری کے کیا کہنے بغیر دیکھے ہمیں جنتیں دِکھانے لگے جب اُس حسین نے تختہ سیاہ صاف کیا تو لڑکے کاپیوں سے بھی سبق مٹانے لگے کسی کی چال پہ اِک بار غور کرنے سے بڑے کمال کے ہم زائچے بنانے لگے ’’ بہت ہی حبس ہے ‘‘ کہہ کر نقاب اُتار دِیا شب اَپنے ہونے کا کھُل کر یقیں دِلانے لگے جنابِ من اِنہیں روکو یہ بات ٹھیک نہیں تمہارے خواب تو اَب دِن میں بھی ستانے لگے یہ کہہ کے ’’ کہتے جو غالبؔ تو مان جاتے ہم ‘‘ ہمیں ہمارے ہی اُستاد سے جلانے لگے خدا ہی جانے حقیقت میں ہے شکاری کون گلے لگے ہوُئے دِل دِل میں مسکرانے لگے جو دِل کی شکل کا کیک اُن کو کاٹنے کو ملا چھری وُہ میری طرف دیکھ کر چلانے لگے وُہ شرمسار ہُوئے کتنے قیسؔ کچھ نہ پوچھ غزل جو میرؔ کی کہہ کر ، مری سنانے لگے #شہزادقیس .
****************************************

### Table of Contents

****************************************
****************************************

### نقاب اُٹھائے تو دُشمن سلام کر دے گا

****************************************
نقاب اُٹھائے تو دُشمن سلام کر دے گا جمالِ یار محبت کو عام کر دے گا یہ دُھوپ ، چھاؤں کے موسم ہیں اُس کی مٹھی میں اَگر ضَروری لگا ، دِن میں شام کر دے گا صنم کدہ وُہ دُعاؤں کے بعد کھولے گا نماز پڑھ لے تو ’’مرنا‘‘ حرام کر دے گا ہے کوہ قاف پہ اُس شوخ گُل کا ذِکر حرام کہ ننھی پریوں کو یہ بے لگام کر دے گا خدا کے واسطے ، اُمید کی حفاظت کر خدا نے چاہا تو دُشمن بھی کام کر دے گا طلسمِ مصر ہے اُس کے حسین ہاتھوں میں جو وُہ بنائے تو چائے کو جام کر دے گا نہ چھوڑ اِس قَدَر آزاد اَپنی آنکھوں کو یہ کام تجھ کو کسی کا غلام کر دے گا تمام رات فقط چاند دیکھتے رہنا تمہارا کام کسی دِن تمام کر دے گا غزل ، صنم پہ بڑے لکھتے ہیں مگر مجنوں! کتاب لکھے گا ، لیلیٰ کے نام کر دے گا اُداس ہو تو غزل اور بھی سناؤں حُضور؟ جو مسکراؤ تو قیس اِختتام کر دے گا #شہزادقیس .
****************************************

### Table of Contents

****************************************
****************************************

### کہا دَھڑکن ، جگر ، سانسوں کو تُم سے پیار ہے لیلیٰ

****************************************
کہا دَھڑکن ، جگر ، سانسوں کو تُم سے پیار ہے لیلیٰ کہا اِن ’’ اَدبی دَعوؤں ‘‘ سے بہت بیزار ہے لیلیٰ کہا سُنیے ! ہمارا دِل یہیں پر آج رَکھا تھا کہا لو کیا تمہارے دِل کی ’’ ٹھیکے دار ‘‘ ہے لیلیٰ کہا مجنوں کی چاہت نے تمہیں لیلیٰ بنا ڈالا کہا مجنوں جُنونی کی تو خود معمار ہے لیلیٰ کہا اِن زاہدوں کو ’’ کچھ ‘‘ رِعایَت عشق میں دیجے کہا حوروں کا نہ سوچیں تو ’’ کچھ ‘‘ تیار ہے لیلیٰ کہا تنہا ملو ناں ، ’’ صرف ‘‘ کچھ غزلیں سنانی ہیں کہا ہم سب سمجھتے ہیں ، بہت ہشیار ہے لیلیٰ کہا کوہِ ہَمالہ میں رَواں کر دُوں جو جُوئے شیر ! کہا وُہ شرطِ شیریں تھی ، کہیں دُشوار ہے لیلیٰ کہا شمع ، پتنگے ، قیسؔ ، لیلیٰ میں ستم گر کون ؟ کہا شمع بھی نوری ، نور کا مینار ہے لیلیٰ #شہزادقیس .
****************************************

### Table of Contents

****************************************
****************************************

### کہا میرا پسندیدہ عدد تو ’’ چار ‘‘ ہے لیلیٰ

****************************************
کہا میرا پسندیدہ عدد تو ’’ چار ‘‘ ہے لیلیٰ کہا تم جیسے بھنوروں کے لیے تلوار ہے لیلیٰ کہا تکیہ ، صراحی ، پھول ، دِل میں مشترک ہے کیا کہا نیّت تمہاری جس کی واقف کار ہے لیلیٰ کہا مجنوں نگاہیں پھیر لے تو کیا کریں گی جی ؟ کہا مجنوں نہ کر پائی تو پھر بے کار ہے لیلیٰ کہا پر ملکۂ حُسنِ جہاں تو اور کوئی ہے کہا پردہ نشیں ہیں ، وَرنہ تو سردار ہے لیلیٰ کہا یہ ہجر کی راتیں مجھے کیوں بخش دیں صاحب کہا ’’ شاعر بنانے کو ‘‘ ، بہت فنکار ہے لیلیٰ کہا گھر نہ سہی اَپنی گلی کا تو اِشارہ دیں کہا باتوں میں نہ آئے بہت ہشیار ہے لیلیٰ کہا لیلیٰ کا ’’ لیلیٰ قیسؔ ‘‘ بننا کیسے ممکن ہے کہا گر ’’ چار ‘‘ سے باز آؤ تو تیار ہے لیلیٰ #شہزادقیس .
****************************************

### Table of Contents

****************************************
****************************************

### شرارت کے صحیفے کا ، غَضب کردار ہے لیلیٰ

****************************************
شرارت کے صحیفے کا ، غَضب کردار ہے لیلیٰ ’’نرے‘‘ شمشیر زَن! ، معصومیت کا وار ہے لیلیٰ یہ جب لہرا کے چلتی ہے تو کلیاں رَقص کرتی ہیں غُرورِ حُسن کے جبروت کا اِظہار ہے لیلیٰ گھٹا ، گیسو ، دَھنک ، اَبرُو ، گُہر ، آنسو ، کلی ، خوشبو حیا کی پاک جمنا ، رُوح کا سنسار ہے لیلیٰ ہنسے رِم جھِم ، چلے چھم چھم ، کہے ہر دَم ، سنے کم کم سُروں کی راجدھانی ، جھرنوں کی جھنکار ہے لیلیٰ کوئی ’’بھنورا‘‘ گیا خوشبو چُرانے ، ہوش کھو بیٹھا کہے ، میں گُل سمجھتا تھا مگر گُل زار ہے لیلیٰ چھری خربوزے پہ گرنے کی ضربُ المثل دے بیٹھا چھری خود کو سمجھ کر لڑنے کو تیار ہے لیلیٰ حلف شمع اُٹھاتی ہے ، طوافِ لیلوی کر کے پتنگوں کے فنا ہونے میں حصے دار ہے لیلیٰ جھلک پوری دِکھا دے ، تو سبھی دیوانے مر جائیں خُدا خوفی کے جذبے سے ، بہت سرشار ہے لیلیٰ خبر ہے اِس کو دیوانہ ، خرد کو کھو بھی سکتا ہے سَرِ بازار ملتی ہے ، بہت ہُشیار ہے لیلیٰ صبا کُوئے وَفا سے ، قیس کا پیغام نہ لائی یہ تتلی ’’سب‘‘ سمجھتی ہے ، کہ کیوں بیمار ہے لیلیٰ #شہزادقیس .
****************************************

### Table of Contents

****************************************
****************************************

### اُجالا پنکھڑی کا ، دیپ کی مہکار ہے لیلیٰ

****************************************
اُجالا پنکھڑی کا ، دیپ کی مہکار ہے لیلیٰ کرشماتی چمن آرائی کا گلزار ہے لیلیٰ کلی میں گھس کے سوتی ہے ، محبت کی مہارانی اُٹھے تو پھول کھلتے ہیں ، غضب گلنار ہے لیلیٰ صبا ، زُلفوں میں اُنگلی پھیر کر ، کہتی ہے ’’اُٹھیں بھی‘‘ رُخِ دِلکش دُھلے شبنم سے تو تیار ہے لیلیٰ اُسے بیدار ہوتا دیکھ کر جھرنے نے دُھن بدلی سریلی فاختہ کُوکی ، تمہی سے پیار ہے لیلیٰ اُٹھا کر خوش نما تتلی ، سجا لی زُلفِ عنبر میں کلی ہونٹوں پہ پھیری ، واہ کیا سنگھار ہے لیلیٰ! گلابی گال یوں خوشبو نے چومے ہیں محبت سے حیا کی لال لالی سے دَھنک رُخسار ہے لیلیٰ پتنگے گر خبر لاتے تو اُن کے پر نہ جل جاتے! مجھے تتلی نے بتلایا کہ خوشبودار ہے لیلیٰ یہ جگنو نغمہ گر ہیں کان میں یا گوشوارے ہیں یہ دِل کا نُور ہے یا چاندنی کا ہار ہے لیلیٰ کنیزیں تتلیاں اِس کی ، نگہبانی کو غنچے ہیں رُکوع میں جھک گئے ہیں گُل ، سَرِ دَربار ہے لیلیٰ غزل کے پیراہن میں قیس نے چٹکی بھری دِل پر غرور و آہ پرور مستی سے سرشار ہے لیلیٰ #شہزادقیس .
****************************************

### Table of Contents

****************************************
****************************************

### غزل ہے صرف کوشش اور اِک شہکار ہے لیلیٰ

****************************************
غزل ہے صرف کوشش اور اِک شہکار ہے لیلیٰ کمالِ حُسنِ تخلیقات کا سنسار ہے لیلیٰ چراغِ مُصحفِ رُخ ، معجزہ ہے حُسنِ حیرت کا اَلف لیلیٰ ہو کوئی ، مرکزی کردار ہے لیلیٰ ہزاروں تتلیاں لیلیٰ پکڑنے پیچھے چل نکلیں ذِرا سا دُور سے ، چلتا ہُوا گلزار ہے لیلیٰ جو مل بیٹھے یہ غنچوں میں تو اُن کا حُسن بڑھ جائے شِگُوفے جاں چھڑکتے ہیں ، چمن کا پیار ہے لیلیٰ ذِرا سی قوس رُخ کی رِہ گئی پردے سے شب باہر ہلالِ عید بولا چاند کا دیدار ہے لیلیٰ سنا ہے غنچے کو بوسے سے اِک دِن روک نہ پائی سنا ہے اُس گھڑی سے ، محوِ اَستغفار ہے لیلیٰ چلے تو نرم جھٹکا ہر کلی کے دِل کو لگتا ہے رُکے تو جل پری کو حُسن کا مینار ہے لیلیٰ چرا لی پھول نے خوشبو ، حنا کا حُسن تتلی نے چمن کی دِلنشیں دَھڑکن کی پالن ہار ہے لیلیٰ قصیدہ عمر بھر لکھوں ترا تو کچھ بھی نہ لکھا کہ تو لاکھوں جنم تعریف کی حق دار ہے لیلیٰ غُرورِ حُسن ہے اِس شعر پڑھنے والی کو جو قیس تو شاید زُعم ہو کہ میری تو سردار ہے لیلیٰ #شہزادقیس .
****************************************

### Table of Contents

****************************************
****************************************

### کسی خونی قبیلے کی سپہ سالار ہے لیلیٰ

****************************************
کسی خونی قبیلے کی سپہ سالار ہے لیلیٰ کبھی دَشنہ ، کبھی خنجر ، کبھی تلوار ہے لیلیٰ بدن پہ وُہ غضب ڈھاتا ہے ، یہ جذبات کی قاتل ستم کے بادشہ کی ، حاشیہ بردار ہے لیلیٰ یہ کشتِ زَعفرانی ہے ، فقط آغازِ اُلفت میں جو دِل دے دو تو پھر دِن رات کشتِ زار ہے لیلیٰ کبھی اِس نے وَفا کی ہو تو پھر اِنسان سوچے بھی رُخِ معصوم نہ دیکھ ، آخری عیار ہے لیلیٰ ترا کردار ہی ، گفتار کا ، حامی نہیں ظلمی! تُو لاکھ اِقرارِ اُلفت کر ، ہمیں اِنکار ہے لیلیٰ تری آنکھوں کا نیلا پن ، یہ تیرا ماتمی جُوبَن جو تجھ پہ مر مٹے ، مجنوں ، یہ کیا کردار ہے لیلیٰ؟ کوئی ہَدیہ بہ مسجد تو کوئی مے خانے کو بخشا شکایت پر کہے قاضی سے ، خود مختار ہے لیلیٰ ہُوئی کھیتی جواں دِل کی ، گرانے آ گئی بجلی چمک پہ نہ مرو صاحب! ، چمکتی دھار ہے لیلیٰ ستم کی ملکہ ، ظلمت گر ، کِرائے کی کوئی قاتل بزورِ حُسن قبضہ گر ، بہت فنکار ہے لیلیٰ اَگر تم نہ ملیں تو اِس غزل کو ’’ٹھیک‘‘ سے پڑھ لو! اَگر ہو قیس کی تو ، توبہ اَستغفار ہے لیلیٰ #شہزادقیس .
****************************************

### Table of Contents

****************************************
****************************************

### خدا کا شکر ہے کہ دِلبر و دِلدار ہے لیلیٰ

****************************************
خدا کا شکر ہے کہ دِلبر و دِلدار ہے لیلیٰ تمہارا شکر ہے کہ تم کو مجھ سے پیار ہے لیلیٰ مرا جینا ، مرا مرنا تری زُلفوں کے سائے میں مری ہم دَم ، مری مرشِد ، مری سالار ہے لیلیٰ تری چاہت نے دَھڑکن دِل کو بخشی ، جانِ محبوبی جہاں پر ہُوں ، میں جو کچھ ہُوں ، فقط معمار ہے لیلیٰ بھنور کے قلب میں ساحل ، وَفا کی کِشت کا حاصل! زَمینِ شوق تپتا دَشت ، لالہ زار ہے لیلیٰ بچھڑ جا شوق سے لیکن قسم جینے کی تو نہ دے ترے بن ایک دَھڑکن ، حشر سے دُشوار ہے لیلیٰ زَمینی برق ، برقِ حُسن ، حُسنِ شوق ، شوقِ غم غمِ خوش رَنگ ، رَنگِ گُل ، گُلِ گُلنار ہے لیلیٰ کوئی دیوانے کے ہاتھوں میں اَپنا ہاتھ کیسے دے! وُہ خود غدار ہیں ، کہتے ہیں جو غدار ہے لیلیٰ خدا نے بخش دی ہیں تجھ کو اِتنی معنوی نظریں زَمانہ حشر تک ’’اِجمال‘‘ کو دَرکار ہے لیلیٰ فِرُومایہ مرے اَلفاظ ، تیرا حُسن سرمایہ مری سوچیں بمشکل پھول ، تُو گلزار ہے لیلیٰ اے جانِ قیس یہ شہرت ترے پاؤں کا صدقہ ہے مجھے شاعر بنانے میں ترا کردار ہے لیلیٰ #شہزادقیس .
****************************************

### Table of Contents

****************************************
****************************************

### قلم کو بابِ تمنا پہ دَھر کے دیکھتے ہیں

****************************************
قلم کو بابِ تمنا پہ دَھر کے دیکھتے ہیں خُمِ فراز سے اِک جام بھر کے دیکھتے ہیں سفر کے تاروں نے کیا کُوچ کا بتانا تھا کہ وُہ تو پیروں کو رَشکِ قمر کے دیکھتے ہیں ہنر ملا ہے جنہیں شاعری کا ، اُن کا نصیب کہ ہم تو معجزے خونِ جگر کے دیکھتے ہیں ہر ایک ذات میں اُس کی کوئی نشانی ہے کرشمے حُسن میں رَب کے ہُنر کے دیکھتے ہیں سنا ہے اُس نے یوں اَنگڑائی لی کہ حسرت سے پری جمال ، کمال اِک بشر کے دیکھتے ہیں سنا ہے جب وُہ کبھی نچلا لب چباتے ہیں تو پھول پنکھڑی کو دُہرا کر کے دیکھتے ہیں سنا ہے کروٹیں گنتا ہے چاند ، راتوں کو کئی ستارے تو چھت پر اُتر کے دیکھتے ہیں سنا ہے چال پہ ہے آنکھ ، راج ہنسوں کی غزال کُوچۂ جاں سے گزر کے دیکھتے ہیں سنا ہے بوند جو پانی کی لب کو چھُو کے گری شراب خانے اُسے آہ بھر کے دیکھتے ہیں سنا ہے رُوپ کا دَرپن ہے رَقص کرتا کنول حسین غنچے اُسے بن سنور کے دیکھتے ہیں سنا ہے عید کا چاند اُن کی راہ تکتا ہے خوشی کے دیپ ، قدم خوش نظر کے دیکھتے ہیں سنا ہے بادَلوں پہ جب وُہ پاؤں دَھرتے ہیں تو اَبر کو تو سمندر بپھر کے دیکھتے ہیں سنا ہے بس سے ہو باہر اَگر مسیحا کے تو خاک قدموں کی تجویز کر کے دیکھتے ہیں سنا ہے زینہ اُترتا ہے یوں وُہ مست غزال کہ حرف چٹکلے زِیر و زَبر کے دیکھتے ہیں سنا ہے ایک تو چوری کی اِملی کھاتے ہیں زَباں پہ لیموں کی پھر بوند دَھر کے دیکھتے ہیں سنا ہے آئینے سے خاصے بے تَکلُفّ ہیں سو ہم بھی دُوسری جانب اُتر کے دیکھتے ہیں سنا ہے فاختہ کے با اَدب ترانے پر شجر رُکوع میں بھی دَم خم کمر کے دیکھتے ہیں سنا ہے جگنو کوئی زُلف میں رہا شب بھر ستارے نخرے اَب اُس مفت بر کے دیکھتے ہیں سنا ہے مورنی شاگردِ خاص ہے اُن کی سو مور رَقص اُسی مست گر کے دیکھتے ہیں سنا ہے جان کنی مشغلہ ہے ملکہ کا اِسی بہانے ملاقات کر کے دیکھتے ہیں سنا ہے دُھوپ میں بارِش ہے زُلف چہرے پر خوشی سے اَبر اُسے ہر نگر کے دیکھتے ہیں سنا ہے جل پری ، جلتی ہے اُن کے پیروں سے گڑھے کو گالوں کے چکر بھنور کے دیکھتے ہیں سنا ہے جب کبھی آزادۂ قبا ہو نگار نظر جھکا کے قبا ، دیپ گھر کے دیکھتے ہیں سنا ہے نُور کا ہالہ ہے بانکی نار پہ یوں کہ دید خواہ تو بس اُس کو مر کے دیکھتے ہیں سنا ہے چُوڑیوں سے دِل کے تار بجتے ہیں سنا ہے گھنگھرو کو نغمے ٹھہر کے دیکھتے ہیں حیا کی برق دَرخشاں ہے شوخ آنکھوں میں جواہرات کرشمے گہر کے دیکھتے ہیں سنا ہے مندروں میں اِس لیے نہیں جاتے کہ بُت بھی سجدے ، مہا بُت کو کر کے دیکھتے ہیں سنا ہے دِیویاں اُس کی کنیزِ اَدنیٰ ہیں خزینے پاؤں تلے خشک و تر کے دیکھتے ہیں بتوں کا واسطہ دے کر پجاری پہنچے ہُوئے غبارِ راہ سے دامن کو بھر کے دیکھتے ہیں سنا ہے شوخ ، خوشی سے جو کھلکھلا اُٹھے طلائی جھرنے ہنسی کو ٹھہر کے دیکھتے ہیں کلی پہ بیٹھی کسی تتلی پر جھکا ہے کوئی اُجالے جلوے کسی بے خبر کے دیکھتے ہیں پکار اُٹھتے ہیں یہ نقل ہے حنا کی مری جو نقش غور سے تتلی کے پر کے دیکھتے ہیں بدن کی چاندنی کو دُھوپ جب لگاتے ہیں قمر مریخ کے ، ہالے کمر کے دیکھتے ہیں سنا ہے خوشبو کے تالاب میں نہا دھو کر نسیمِ صبح کو تن زیب کر کے دیکھتے ہیں سنا ہے خواب اُنہیں اِس لئے نہیں آتے کہ خواب سب ہی کسی اَعلیٰ تر کے دیکھتے ہیں جو خواب دیکھتے بھی ہیں تو صرف شیش مَحَل سو خود بھی جلوے رُخِ فتنہ گر کے دیکھتے ہیں سنا ہے خوشبو کی بارِش ہے گُل بدن کا وُجود گلاب راستے خوشبو کے گھر کے دیکھتے ہیں لب اِتنے میٹھے کہ اَنگور اُن کو کھٹا کہیں وُہ جب شراب کا اِک گھونٹ بھر کے دیکھتے ہیں سنا ہے شہد کی بوندوں کے چند پروانے گلاس پر لگی سرخی پہ مر کے دیکھتے ہیں سنا ہے چاندنی سے وُہ حنا لگاتے ہیں کلی چٹکنے کو پازیب کر کے دیکھتے ہیں جو اُس کی ظاہری معصومیت پہ واریں دِل تمام عمر ، ضرر ، بے ضرر کے دیکھتے ہیں سنا ہے غنچے کو بوسہ دِیا ہے خوش لب نے تو ہم بھی وعدے سے اَپنے مکر کے دیکھتے ہیں سنا ہے بوسے سے یہ کہہ کے جاں چھڑاتے ہیں نہیں نہیں اَبھی سب پھول گھر کے دیکھتے ہیں سنا ہے سامری بعد اَز ہزار جل تو جلال طلائی بچھڑے کا دِل دان کر کے دیکھتے ہیں سنا ہے ہاتھ پہ جب تتلی وُہ بٹھاتے ہیں عُقاب اَپنی قبائیں کُتر کے دیکھتے ہیں حجاب زادی پہ خوشبو کا نُور اُترتا ہے حریمِ حُسن ستارے سَحَر کے دیکھتے ہیں وُہ جس پہ مرتا ہے آخر وُہ چیز کیا ہو گا ہم اُس کے دِل میں کسی دِن اُتر کے دیکھتے ہیں وُہ خواب ہے کہ فُسوں ، جن ، پری کہ جانِ جُنوں سب اُس کے حُسن کو تھوڑا سا ڈَر کے دیکھتے ہیں جلالِ حُسن پہ حیرت سے دَنگ اِہلِ سُخن قلم زَمین پہ اِہلِ نظر کے دیکھتے ہیں ہمیشہ زُعم سے اُس پر غزل شروع کی قیس ! ہمیشہ بے بسی پہ ختم کر کے دیکھتے ہیں #شہزادقیس .
****************************************

### Table of Contents

****************************************
****************************************

### رُکو تو تم کو بتائیں ، وُہ اِتنے نازُک ہیں

****************************************
رُکو تو تم کو بتائیں ، وُہ اِتنے نازُک ہیں کلی اَکیلے اُٹھائیں ، وُہ اِتنے نازُک ہیں کہا طبیب نے ، گر رَنگ گورا رَکھنا ہے تو چاندنی سے بچائیں ، وُہ اِتنے نازُک ہیں وُہ نیند کے لیے شبنم کی قرص بھی صاحب کلی سے پوچھ کے کھائیں ، وُہ اِتنے نازُک ہیں بدن کو دیکھ لیں بادَل تو غسل ہو جائے دَھنک سے خشک کرائیں ، وُہ اِتنے نازُک ہیں ہَوائی بوسہ دِیا پھول نے ، بنا ڈِمپل اُجالے ، جسم دَبائیں ، وُہ اِتنے نازُک ہیں جلا کے ’’شمع‘‘ وُہ جب ’’غُسلِ آفتاب‘‘ کریں کریم رُخ پہ لگائیں ، وُہ اِتنے نازُک ہیں وُہ دو قدم چلیں پانی پہ ، دیکھ کر چھالے گھٹائیں گود اُٹھائیں ، وُہ اِتنے نازُک ہیں وُہ بادَلوں پہ کمر ’’سیدھی‘‘ رَکھنے کو سوئیں کرن کا تکیہ بنائیں ، وُہ اِتنے نازُک ہیں جو ایک دانے پہ چاوَل کے لکھتے ہیں ناوَل سنگھار اُن سے کرائیں ، وُہ اِتنے نازُک ہیں سیاہی شب کی ہے چشمِ غزال کو سُرمہ حیا کا غازہ لگائیں ، وُہ اِتنے نازُک ہیں لگائیں خوشبو تو ہو جاتا ہے وَزَن دُگنا قدم گھسیٹ نہ پائیں ، وُہ اِتنے نازُک ہیں سنا ہے پنکھڑی سے رات کان میں پوچھا یہ جلد کیسے بچائیں ، وُہ اِتنے نازُک ہیں گلے میں شبنمی مالا ، کلائی پر تتلی ہنسی لبوں پہ لگائیں ، وُہ اِتنے نازُک ہیں جو اُن کے سائے کے پاؤں پہ پاؤں آ جائے تو ڈاکٹر کو دِکھائیں ، وُہ اِتنے نازُک ہیں متاعِ ناز کے ناخن تراشنے ہوں اَگر کلوروفام سنگھائیں ، وُہ اِتنے نازُک ہیں جو پوچھا دُنیا کی نازُک ترین شے کیا ہے تو ہنس کے سر کو جھکائیں ، وُہ اِتنے نازُک ہیں لباس پنکھڑی کی اِک پَرَت سے بن جائے کلی سے جوتے بنائیں ، وُہ اِتنے نازُک ہیں شمیض کی جگہ عرقِ گلاب پہنا ہے پھر اُس پہ دُھند لگائیں ، وُہ اِتنے نازُک ہیں قمیض کے لیے شبنم میں پنکھڑی دُھو کر بدن پہ رَکھ کے دَبائیں ، وُہ اِتنے نازُک ہیں لباس اُتاریں جو کلیوں کا وُہ بنے فیشن گلاب دام چکائیں ، وُہ اِتنے نازُک ہیں پراندہ ، چُوڑیاں ، جھمکے ، اَنگوٹھی ، ہار ، گھڑی اِنہیں تو بھول ہی جائیں ، وُہ اِتنے نازُک ہیں وُہ زیورات کی تصویر ساتھ رَکھتے ہیں یا گھر بلا کے دِکھائیں ، وُہ اِتنے نازُک ہیں کلی سا جسم وُہ تنہا سنبھالتے ہیں مگر کنیزیں زُلفیں اُٹھائیں ، وُہ اِتنے نازُک ہیں وُہ خوشبو اَوڑھ کے نکلے ہیں اور ضد یہ ہے لباس سب کو دِکھائیں ، وُہ اِتنے نازُک ہیں حجاب نظروں کا ہوتا ہے سو وُہ ساحل پر سیاہ چشمہ چڑھائیں ، وُہ اِتنے نازُک ہیں جو جھوٹ بولنے میں اَوّل آیا اُس نے کہا وُہ تین روٹیاں کھائیں ، وُہ اِتنے نازُک ہیں وُہ تین شبنمی بوندیں ، گُلاب میں دَھر کر کرن پہ کھانا پکائیں ، وُہ اِتنے نازُک ہیں وُہ گول گپا بھی کچھ فاصلے سے دیکھتے ہیں کہ اِس میں گر ہی نہ جائیں ، وُہ اِتنے نازُک ہیں اُتار دیتے ہیں بالائی ، سادہ پانی کی پھر اُس میں پانی ملائیں ، وُہ اِتنے نازُک ہیں گلاس پانی کا پورا اُنہیں پلانا ہو نمی ہَوا میں بڑھائیں ، وُہ اِتنے نازُک ہیں کنیز توڑ کے بادام لائی تو بولے گِری بھی پیس کے لائیں ، وُہ اِتنے نازُک ہیں وُہ آم چوسنا بھنورے سے گھر پہ سیکھتے ہیں گُل اُن کو رَقص پڑھائیں ، وُہ اِتنے نازُک ہیں جو غنچہ سونگھ لیں خوشبو سے پیٹ اِتنا بھرے کہ کھانا سونگھ نہ پائیں ، وُہ اِتنے نازُک ہیں وُہ اَپنی روٹی گلابوں میں بانٹ دیتے ہیں کلی کو دُودھ پلائیں ، وُہ اِتنے نازُک ہیں شراب پینا کجا ، نام جام کا سن لیں تو جھوم جھوم سے جائیں ، وُہ اِتنے نازُک ہیں کباب پنکھڑی کے اُن کی من پسند غذا ملائی چھیل کے کھائیں ، وُہ اِتنے نازُک ہیں جو نبضِ ناز کی جنبش کو کر گیا محسوس طبیب اُس کو بنائیں ، وُہ اِتنے نازُک ہیں جو ’’نیم ٹھوس‘‘ غذا کھانے کو حکیم کہے ہَوا بہار کی کھائیں ، وُہ اِتنے نازُک ہیں زُکام ہو گیا دیکھی جو برف کی تصویر اَب اُن کو یخنی دِکھائیں ، وُہ اِتنے نازُک ہیں دَوا پلا کے قریب اُن کے بھیجے دو مچھر کہ اُن کو ٹیکہ لگائیں ، وُہ اِتنے نازُک ہیں بہت تلاش کی مچھر نے سُوئی گھونپنے کی رَہا یا دائیں یا بائیں ، وُہ اِتنے نازُک ہیں شفا کو اُن کی قریب اُن کے لیٹ کر ٹیکہ طبیب خود کو لگائیں ، وُہ اِتنے نازُک ہیں ’’خیالی کھچڑی‘‘ کو نسخے میں لکھ کے بولا طبیب اَنار خواب میں کھائیں ، وُہ اِتنے نازُک ہیں دَوا کو کھانا نہیں تین بار سوچنا ہے طبیب پھر سے بتائیں ، وُہ اِتنے نازُک ہیں اَبھی تو ٹیک لگائے بغیر بیٹھے تھے وَزیر قسمیں اُٹھائیں ، وُہ اِتنے نازُک ہیں وُہ سانس لیتے ہیں تو اُس سے سانس چڑھتا ہے سو رَقص کیسے دِکھائیں ، وُہ اِتنے نازُک ہیں نزاکت ایسی کہ جگنو سے ہاتھ جل جائے جلے پہ اَبر لگائیں ، وُہ اِتنے نازُک ہیں وُہ تین روٹیوں کا آٹا گوندھ لیں جس دِن تو گھر میں جشن منائیں ، وُہ اِتنے نازُک ہیں وُہ دَھڑکنوں کی دَھمک سے لرزنے لگتے ہیں گلے سے کیسے لگائیں ، وُہ اِتنے نازُک ہیں وُہ بول لیتے ہیں یہ بھی خدا کی قدرت ہے حُروف جشن منائیں ، وُہ اِتنے نازُک ہیں وُہ گنگنائیں تو ہونٹوں پہ نیل پڑ جائیں سُخن پہ پہرے بٹھائیں ، وُہ اِتنے نازُک ہیں جو ننھا جملہ کوئی تھک کے چھوڑ دینے لگیں دِلاسہ گونگے دِلائیں ، وُہ اِتنے نازُک ہیں گلے میں لفظ اَٹک جائیں اُردُو بولیں تو غرارے ’’چپ‘‘ کے کرائیں ، وُہ اِتنے نازُک ہیں جو گاڑھی اُردُو سے نازُک مزاج ہو ناساز فِر اُن کو ہندی سنائیں ، وُہ اِتنے نازُک ہیں جو اُن کا نام کوئی پوچھے تو اِشارے سے ہَوا میں ’’ل‘‘ بنائیں ، وُہ اِتنے نازُک ہیں جو پہلی بار ملے اُلٹا اُس سے کہتے ہیں ہمارا نام بتائیں ، وُہ اِتنے نازُک ہیں کلی جو چٹکے تو نازُک ترین ہاتھوں سے وُہ دونوں کان چھپائیں ، وُہ اِتنے نازُک ہیں سریلی فاختہ کُوکے جو تین مُلک پرے شِکایت اُس کی لگائیں ، وُہ اِتنے نازُک ہیں غلام چٹکی نہ سننے پہ مرتے مرتے کہیں خدارا تالی بجائیں ، وُہ اِتنے نازُک ہیں پسینہ آئے تو دو تتلیاں قریب آ کر پروں کو سُر میں ہِلائیں ، وُہ اِتنے نازُک ہیں وُہ سُرخ پھول اَنگیٹھی میں بھر کے بیٹھ گئے چلیں جو سرد ہَوائیں ، وُہ اِتنے نازُک ہیں کھلونے عید پہ جگنو کو لے کے دیتے ہیں تو تتلیوں کو قبائیں ، وُہ اِتنے نازُک ہیں جو تتلی تھک کے کوئی پاس آ کے لیٹے ہے کمر پہ چڑھ کے دَبائیں ، وُہ اِتنے نازُک ہیں گواہی دینے وُہ جاتے تو ہیں پر اُن کی جگہ قسم بھی لوگ اُٹھائیں ، وُہ اِتنے نازُک ہیں کبوتروں سے کراتے تھے بادشاہ جو کام وُہ تتلیوں سے کرائیں ، وُہ اِتنے نازُک ہیں وُہ پانچ خط لکھیں تو ’’شکریہ‘‘ کا لفظ بنے ذِرا حساب لگائیں ، وُہ اِتنے نازُک ہیں چیونٹیوں کی لڑائی میں بول پڑتے ہیں جلی کٹی بھی سنائیں ، وُہ اِتنے نازُک ہیں بس اِس دَلیل پہ کرتے نہیں وُہ سالگرہ کہ شمع کیسے بجھائیں ، وُہ اِتنے نازُک ہیں کسی کی سالگرہ پر بھی جا نہیں سکتے کہ تالی کیسے بجائیں ، وُہ اِتنے نازُک ہیں غبارہ پھُولتا ہے خود سکڑنے لگتے ہیں غبارہ کیسے پھلائیں ، وُہ اِتنے نازُک ہیں چھری سے کیک کو قربان ہوتا دیکھیں اَگر مہینوں اَشک بہائیں ، وُہ اِتنے نازُک ہیں گماں کی دیگ میں خوشبو کی قاش کا حلوہ بنا کے ختم دِلائیں ، وُہ اِتنے نازُک ہیں خیال میں بھی جو دعوت کریں عزیزوں کی تو سال چھٹی منائیں ، وُہ اِتنے نازُک ہیں وُہ گھُپ اَندھیرے میں خیرہ نگاہ بیٹھے ہیں اَب اور ہم کیا بجھائیں ، وُہ اِتنے نازُک ہیں گھروندے ریت سے ساحل پہ سب بناتے ہیں وُہ بادَلوں پہ بنائیں ، وُہ اِتنے نازُک ہیں شکار کرنے کو جانا ہے ، کہتے جاتے ہیں پکڑنے تتلی جو جائیں ، وُہ اِتنے نازُک ہیں شکارِیوں میں اُنہیں بھی جو دیکھیں زَخمی شیر تو مر تو شرم سے جائیں ، وُہ اِتنے نازُک ہیں اُٹھا کے لاتے جو تتلی تو موچ آ جاتی گھسیٹتے ہُوئے لائیں ، وُہ اِتنے نازُک ہیں نکاح خوان کو بس ’’ایک‘‘ بار وَقتِ قَبول جھکا کے پلکیں دِکھائیں ، وُہ اِتنے نازُک ہیں ہر ایک کام کو ’’مختارِ خاص‘‘ رَکھتے ہیں سو عشق خود نہ لڑائیں ، وُہ اِتنے نازُک ہیں حنا لگائیں تو ہاتھ اُن کے بھاری ہو جائیں سو پاؤں پر نہ لگائیں ، وُہ اِتنے نازُک ہیں غزل یہ اُن کو پڑھائی ہے نو مہینوں میں کتاب کیسے پڑھائیں ، وُہ اِتنے نازُک ہیں چبھے جو پنکھڑی گلشن کی سیر کرتے ہُوئے دَھنک کی پالکی لائیں ، وُہ اِتنے نازُک ہیں کتاب میں پھنسے اُنگلی وَرَق پلٹتے ہُوئے تو جلد ساز بُلائیں ، وُہ اِتنے نازُک ہیں جو جاں پہ کھیلنا مقصود ہو تو جگنو کو وُہ سُرخ کپڑا دِکھائیں ، وُہ اِتنے نازُک ہیں اُٹھائیں تتلیاں تخت اُن کا کچھ بلندی تک پھر اُس کے بعد گھٹائیں ، وُہ اِتنے نازُک ہیں نزاکت ایسی کہ آئینے اُن کو دیکھنے کو نظر کا عدسہ لگائیں ، وُہ اِتنے نازُک ہیں وُہ خود کو آئینے میں جلد ڈُھونڈ لیتے ہیں پھر اُس پہ تالی بجائیں ، وُہ اِتنے نازُک ہیں جو دِل بھی توڑنا ہو تو کِرائے کے قاتل سے ایسا کام کرائیں ، وُہ اِتنے نازُک ہیں چلے جو آندھی تو دو پھول تھام لیتے ہیں کہ آپ اُڑ ہی نہ جائیں ، وُہ اِتنے نازُک ہیں کلاس ساری تو اَلجبرا پڑھتی ہے اُن کو اَلاختیار پڑھائیں ، وُہ اِتنے نازُک ہیں زِیادہ پڑھ نہ سکے اور مسئلہ یہ تھا کہ ڈِگری کیسے اُٹھائیں ، وُہ اِتنے نازُک ہیں جو کالی چیونٹی کبھی رَستہ کاٹ دے اُن کا پلٹ کے گھر چلے جائیں ، وُہ اِتنے نازُک ہیں بلب جلانے سے اِک دَھکا روشنی کا لگے سو ایک دَم نہ جلائیں ، وُہ اِتنے نازُک ہیں کھلونے آپ سے جی بھر کے کھیلنے کے بعد پلنگ پہ ساتھ سلائیں ، وُہ اِتنے نازُک ہیں غضب ہے چھٹی کے دِن گڑیا ، گڈا مل جل کر اُنہی کی شادی کرائیں ، وُہ اِتنے نازُک ہیں وُہ پہلوانوں کو گڑیا کی بانہوں کی مچھلی اُکھاڑے جا کے دِکھائیں ، وُہ اِتنے نازُک ہیں جو گرمی لگتی ہے تو پھول پھونک ماریں اُنہیں مہک سی جائیں ، فضائیں ، وُہ اِتنے نازُک ہیں جو آئینے میں وُہ خود سے لڑائیں آنکھیں کبھی تو ایک پل میں جھکائیں ، وُہ اِتنے نازُک ہیں کلی اُکھاڑنے کو پاؤں رَکھ کے ٹہنی پر شدید زور لگائیں ، وُہ اِتنے نازُک ہیں وُہ صرف باتیں نہیں کرتے کارٹونوں سے ڈِنر پہ گھر بھی بلائیں ، وُہ اِتنے نازُک ہیں وُہ ہنس راجوں کے ہمراہ جھیل کے اُس پار کنول پہ بیٹھ کے جائیں ، وُہ اِتنے نازُک ہیں سیاہ شیشہ جو آنکھوں پہ رَکھ کے دیکھیں ہِلال تو بَدر کیسے دِکھائیں ، وُہ اِتنے نازُک ہیں قدم اُٹھاتے ہُوئے دیر تک وُہ سوچتے ہیں قدم یہ کیسے اُٹھائیں ، وُہ اِتنے نازُک ہیں کلی ، گلاب ، بہن بھائی اُن کے لگتے ہیں جو اُن میں عکس بنائیں ، وُہ اِتنے نازُک ہیں چیونٹیوں سے وُہ لے لیتے ہیں قُلی کا کام پھر اُن کو چینی کھِلائیں ، وُہ اِتنے نازُک ہیں وُہ تتلیوں کی طرح قَدرے اُڑنے لگتے ہیں جو آنچل اَپنا ہِلائیں ، وُہ اِتنے نازُک ہیں جو دُھند چھائے تو وُہ اُس میں غوطے کھاتے ہیں گھر اَپنے تیر کے جائیں ، وُہ اِتنے نازُک ہیں بدن پہ روشنی سے بھی دَباؤ بڑھتا ہے کھلونا دیپ جلائیں ، وُہ اِتنے نازُک ہیں فریج میں آرزُو رَکھتے ہیں تا کہ تازہ رہے قسم بھی دُھو کے ہی کھائیں ، وُہ اِتنے نازُک ہیں سنا ہے وَہم کو اُن کے وُجود پر شک ہے گمان قسمیں اُٹھائیں ، وُہ اِتنے نازُک ہیں جو کھیل کھیل میں اُلجھیں خیال سے اَپنے تو زَخم دونوں کو آئیں ، وُہ اِتنے نازُک ہیں بنا لیں ایک بڑی سوچ ، چھوٹی سوچوں سے پھر اُس پہ کپڑا چڑھائیں ، وُہ اِتنے نازُک ہیں کلی کو گلستاں کہتے ہیں ، پھول کو باغات چمن کو دُنیا بتائیں ، وُہ اِتنے نازُک ہیں وُہ سیر ، صبح کی کرتے ہیں خواب میں چل کر وَزَن کو سو کے گھٹائیں ، وُہ اِتنے نازُک ہیں وَزَن گھٹانے کا نسخہ بتائیں کانٹوں کو پھر اُن کو چل کے دِکھائیں ، وُہ اِتنے نازُک ہیں وُہ تِل کے بوجھ سے بے ہوش ہو گئے اِک دِن سہارا دے کے چلائیں ، وُہ اِتنے نازُک ہیں کل اَپنے سائے سے وُہ اِلتماس کرتے تھے یہاں پہ رَش نہ لگائیں ، وُہ اِتنے نازُک ہیں وُہ تھک کے چُور سے ہو جاتے ہیں خدارا اُنہیں خیال میں بھی نہ لائیں ، وُہ اِتنے نازُک ہیں پری نے ہاتھ سے اَنگڑائی روک دی اُن کی کہ آپ ٹوٹ نہ جائیں ، وُہ اِتنے نازُک ہیں غزل وُہ پڑھتے ہی یہ کہہ کے قیس رُوٹھ گئے کہ نازُکی تو بتائیں ، وُہ اِتنے نازُک ہیں #شہزادقیس .
****************************************

### Table of Contents

****************************************
****************************************

### خوشبوؤں کے کنول جلاؤں گا

****************************************
خوشبوؤں کے کنول جلاؤں گا سیج تو چاند پر سجاؤں گا تُو شریکِ حیات بن جائے پیار کی مملکت بناؤں گا تھام لے ہاتھ میرا وعدہ ہے تیری پازیب تک دَباؤں گا تُو کرم ماں کے بھول جائے گی میں ترے اِتنے ناز اُٹھاؤں گا تیرے گُل رُخ کی تازگی کے لیے شبنمی گیت گنگناؤں گا خانقاہوں کے بعد تیرے لیے مندروں میں دِئیے جلاؤں گا مانگ تیری دَرخشاں رَکھنے کو کہکشائیں بھی توڑ لاؤں گا دِل کی رانی ہے ، نوکرانی نہیں اَپنے گھر والوں کو بتاؤں گا تیرے گھر والے روز آئیں گے اُن سے یوں رابطہ بڑھاؤں گا گھر سے میں سیدھا جاؤں گا دَفتر اور دَفتر سے گھر ہی آؤں گا یاروں کے طعنے بے اَثر ہوں گے میں ترے ساتھ کھانا کھاؤں گا چاندنی شب میں من پسند غذا لقمہ لقمہ تجھے کھِلاؤں گا کاسۂ آب پہلے دُوں گا تجھے پیاس میں بعد میں بجھاؤں گا بھول جائے گی گھر کی اُکتاہٹ شب تجھے اِس قَدَر گھماؤں گا ویسے بھر آئے دِل تو رو لینا سوچ بھی نہ کہ میں ستاؤں گا گر خطا تجھ سے کوئی ہو بھی گئی دیکھ کر صرف مسکراؤں گا چند لمحے خفا ہُوئے بھی اَگر وعدہ ہے پہلے میں مناؤں گا رات بارہ بجے تُو سوئے اَگر دِن کے بارہ بجے جگاؤں گا جل گئی ہنڈیا گر کبھی تجھ سے اَگلے دِن کھانا میں بناؤں گا بیٹیاں ہوں یا بیٹے رَب کی عطا دونوں کو پلکوں پر بٹھاؤں گا کان پہ تکیہ رَکھ کے سو جانا میرے بچے ہیں ، میں سلاؤں گا شکوہ تجھ سے کروں گا خلوت میں سامنے سب کے گُن میں گاؤں گا فیصلے ہم کریں گے مل جل کر حکمِ حاکم نہیں چلاؤں گا زَن مریدی کا طعنہ جوتی پر مرد بن کر وَفا نبھاؤں گا ایک دِن تیرا ایک دِن میرا ٹی وی پر قبضہ نہ جماؤں گا تیرا کیا واسطہ سیاست سے بور خبریں نہیں سناؤں گا مجھ کو حیرت ہے تُو نے سوچا کیوں شادی کا دِن میں! بھول جاؤں گا؟ جگ منائے گا عید ، دیکھ کے چاند میں تجھے دیکھ کر مناؤں گا بن کہے تیری بات سمجھوں گا بن کہے دَرد جان جاؤں گا علم ، طاقت ، کمائی ، عقل ، جمال ایک بھی رُعب نہ جماؤں گا جب کوئی کھیل کھیلیں گے ہم تم سوچ کر کچھ میں ہار جاؤں گا اَپنی ہر کامیابی کا سہرا میں ترے سر پہ ہی سجاؤں گا گر کبھی ایک کو بچانا ہُوا ڈُوب کر بھی تجھے بچاؤں گا میں فقط تجھ پہ آنکھ رَکھوں گا میں فقط تجھ سے دِل لگاؤں گا زَخم اور تلخی کے سوا جاناں تجھ سے میں کچھ نہیں چھپاؤں گا حُسن کے ڈَھلنے کی تُو فکر نہ کر آخری سانس تک نبھاؤں گا ہجر تقدیر نے اَگر لکھا صرف ہلکا سا یاد آؤں گا میری حوریں کنیز ہوں گی تری بن ترے میں اِرم نہ جاؤں گا تُو فقط پڑھ کے اِتنی خوش نہ ہو میں تجھے کر کے یہ دِکھاؤں گا اور کیا چاہیے ثبوتِ خلوص قیس کی ہر غزل سناؤں گا #شہزادقیس .
****************************************

### Table of Contents

****************************************
****************************************

### اَدائیں حشر جگائیں ، وُہ اِتنا دِلکش ہے

****************************************
اَدائیں حشر جگائیں ، وُہ اِتنا دِلکش ہے خیال حرف نہ پائیں ، وُہ اِتنا دِلکش ہے بہشتی غنچوں میں گوندھا گیا صراحی بدن گلاب خوشبو چرائیں ، وُہ اِتنا دِلکش ہے قدم ، اِرم میں دَھرے ، خوش قدم تو حور و غلام چراغ گھی کے جلائیں ، وُہ اِتنا دِلکش ہے دِہکتا جسم ہے آتش پرستی کی دعوت بدن سے شمع جلائیں ، وُہ اِتنا دِلکش ہے غزال قسمیں ستاروں کی دے کے عرض کریں حُضور! چل کے دِکھائیں ، وُہ اِتنا دِلکش ہے چمن کو جائے تو دَس لاکھ نرگسی غنچے زَمیں پہ پلکیں بچھائیں ، وُہ اِتنا دِلکش ہے کڑکتی بجلیاں جب جسم بن کے رَقص کریں تو مور سر کو ہلائیں ، وُہ اِتنا دِلکش ہے حسین پریاں چلیں ساتھ کر کے ’’سترہ‘‘ سنگھار اُسے نظر سے بچائیں ، وُہ اِتنا دِلکش ہے یہ شوخ تتلیاں ، بارِش میں اُس کو دیکھیں تو اُکھاڑ پھینکیں قبائیں ، وُہ اِتنا دِلکش ہے وُہ پنکھڑی پہ اَگر چلتے چلتے تھک جائے تو پریاں پیر دَبائیں ، وُہ اِتنا دِلکش ہے وُہ چاند عید کا اُترے جو دِل کے آنگن میں ہم عید روز منائیں ، وُہ اِتنا دِلکش ہے زَمیں پہ خِرمنِ جاں رَکھ کے ہوشمند کہیں بس آپ بجلی گرائیں ، وُہ اِتنا دِلکش ہے جنہوں نے سائے کا سایہ بھی خواب میں دیکھا وُہ گھر کبھی نہ بسائیں ، وُہ اِتنا دِلکش ہے اُداس غنچوں نے جاں کی اَمان پا کے کہا یہ لب سے تتلی اُڑائیں ، وُہ اِتنا دِلکش ہے کمر کو کس کے دوپٹے سے جب چڑھائے پینگ دِلوں میں زَلزلے آئیں ، وُہ اِتنا دِلکش ہے وُہ آبشار میں بندِ قبا کو کھولے اَگر تو جھرنے پیاس بجھائیں ، وُہ اِتنا دِلکش ہے شریر مچھلیاں کافِر کی نقل میں دِن بھر مچل مچل کے نہائیں ، وُہ اِتنا دِلکش ہے حلال ہوتی ہے ’’پہلی نظر‘‘ تو حشر تلک حرام ہو جو ہٹائیں ، وُہ اِتنا دِلکش ہے جو کام سوچ رہے ہیں جناب دِل میں اَبھی وُہ کام بھول ہی جائیں ، وُہ اِتنا دِلکش ہے نہا کے جھیل سے نکلے تو رِند پانی میں مہک شراب سی پائیں ، وُہ اِتنا دِلکش ہے چرا کے عکس ، حنا رَنگ ہاتھ کا قارُون خزانے ڈُھونڈنے جائیں ، وُہ اِتنا دِلکش ہے کُنواری دِیویاں شمعیں جلا کے ہاتھوں پر حیا کا رَقص دِکھائیں ، وُہ اِتنا دِلکش ہے چنے گلاب تو لگتا ہے پھول مل جل کر مہکتی فوج بنائیں ، وُہ اِتنا دِلکش ہے غزال نقشِ قدم چوم چوم کر پوچھیں کہاں سے سیکھی اَدائیں ، وُہ اِتنا دِلکش ہے سرہانے میر کے ٹُک فاتحہ کو گر وُہ جھکے تو میر جاگ ہی جائیں ، وُہ اِتنا دِلکش ہے حسین تتلیاں پھولوں کو طعنے دینے لگیں کہا تھا ایسی قبائیں ، وُہ اِتنا دِلکش ہے اَگر لفافے پہ لکھ دیں ، ’’ملے یہ ملکہ کو‘‘ تو خط اُسی کو تھمائیں ، وُہ اِتنا دِلکش ہے عقیق ، لولو و مرجان ، ہیرے ، لعلِ یمن اُسی میں سب نظر آئیں ، وُہ اتنا دلکش ہے گلاب ، موتیا ، چنبیلی ، یاسمین ، کنول اُسے اَدا سے لُبھائیں ، وُہ اتنا دلکش ہے مگن تھے مینہ کی دُعا میں سبھی کہ وُہ گزرا بدل دیں سب کی دُعائیں ، وُہ اِتنا دِلکش ہے شراب اور ایسی کہ جو ’’دیکھے‘‘ حشر تک مدہوش نگاہ رِند جھکائیں ، وُہ اِتنا دِلکش ہے نُجومی دیر تلک بے بسی سے دیکھیں ہاتھ پھر اُس کو ہاتھ دِکھائیں ، وُہ اِتنا دِلکش ہے بدل کے ننھے فرشتے کا بھیس جن بولا مجھے بھی گود اُٹھائیں ، وُہ اِتنا دِلکش ہے ہمیں تو اُس کی جھلک مست مور کرتی ہے شراب اُسی کو پلائیں ، وُہ اِتنا دِلکش ہے بہانے جھاڑُو کے پلکوں سے چار سو پریاں قدم کی خاک چرائیں ، وُہ اِتنا دِلکش ہے وُہ چُومے خشک لبوں سے جو شبنمِ گُل کو تو پھول پیاس بجھائیں ، وُہ اِتنا دِلکش ہے کبھی کبھی ہمیں لگتا ہے بھیگے لب اُس کے ہَوا میں شہد ملائیں ، وُہ اِتنا دِلکش ہے مکین چاند کے بیعت کو جب بلاتے ہیں دَھنک کی پالکی لائیں ، وُہ اِتنا دِلکش ہے جفا پہ اُس کی فدا کر دُوں سوچے سمجھے بغیر ہزاروں ، لاکھوں وَفائیں ، وُہ اِتنا دِلکش ہے سفید جسم جو لرزے ذِرا سا بارِش میں تو اَبر کانپ سے جائیں ، وُہ اِتنا دِلکش ہے جو اُس کو چومنا چاہیں ، اَگر وُہ چومنے دے تو چوم پھر بھی نہ پائیں ، وُہ اِتنا دِلکش ہے ستارے توڑ کے لانے کی کیا ضرورت ہے ستارے دوڑ کے آئیں ، وُہ اِتنا دِلکش ہے چمن میں اُس نے جہاں دونوں بازُو کھولے تھے وَہاں کلیسا بنائیں ، وُہ اِتنا دِلکش ہے ہم اُس کے چہرے سے نظریں ہٹا نہیں سکتے گلے سے کیسے لگائیں ، وُہ اِتنا دِلکش ہے وُہ جتنا جسم تھا ، اُتنا غزل میں ڈھال لیا طلسم کیسے دِکھائیں ، وُہ اِتنا دِلکش ہے غلام بھیجتا ، سر آنکھوں پر بٹھا لیتے اُسے کہاں پہ بٹھائیں ، وُہ اِتنا دِلکش ہے تمام آئینے حیرت میں غرق سوچتے ہیں اُسے یہ کیسے بتائیں ، وُہ اِتنا دِلکش ہے زَبان وَصف سے عاجز ، حُروف مفلس تر قلم گھسیٹ نہ پائیں ، وُہ اِتنا دِلکش ہے طلسمِ حُسن ہے موجود لفظوں سے اَفضل لغت جدید بنائیں ، وُہ اِتنا دِلکش ہے قسم ہے قیس تجھے توڑ دے یہیں پہ قلم رَفیق مر ہی نہ جائیں ، وُہ اِتنا دِلکش ہے #شہزادقیس .
****************************************

### Table of Contents

****************************************
****************************************

### رَدیف ، قافیہ ، بندِش ، خیال ، لفظ گری

****************************************
رَدیف ، قافیہ ، بندِش ، خیال ، لفظ گری وُہ حُور ، زینہ اُترتے ہُوئے سکھانے لگی کتاب ، باب ، غزل ، شعر ، بیت ، لفظ ، حُروف خفیف رَقص سے دِل پر اُبھارے مست پری کلام ، عَرُوض ، تغزل ، خیال ، ذوق ، جمال بدن کے جام نے اَلفاظ کی صراحی بھری سلیس ، شستہ ، مُرصع ، نفیس ، نرم ، رَواں دَبا کے دانتوں میں آنچل ، غزل اُٹھائی گئی قصیدہ ، شعر ، مسدس ، رُباعی ، نظم ، غزل مہکتے ہونٹوں کی تفسیر ہے بھلی سے بھلی مجاز ، قید ، معمہ ، شبیہ ، اِستقبال کسی سے آنکھ ملانے میں اَدبیات پڑھی قرینہ ، سَرقہ ، اِشارہ ، کِنایہ ، رَمز ، سوال حیا سے جھکتی نگاہوں میں جھانکتے تھے سبھی بیان ، علمِ معانی ، فصاحت ، علمِ بلاغ بیان کر نہیں سکتے کسی کی ایک ہنسی قیاس ، قید ، تناسب ، شبیہ ، سَجع ، نظیر کلی کو چوما تو جیسے کلی ، کلی سے ملی ترنم ، عرض ، مکرر ، سنائیے ، اِرشاد کسی نے ’’سنیے‘‘ کہا ، بزم جھوم جھوم گئی حُضُور ، قبلہ ، جناب ، آپ ، دیکھیے ، صاحب کسی کی شان میں گویا لغت بنائی گئی حریر ، اَطلس و کمخواب ، پنکھڑی ، ریشم کسی کے پھول سے تلووں سے شاہ مات سبھی گلاب ، عنبر و ریحان ، موتیا ، لوبان کسی کی زُلفِ معطر میں سب کی خوشبو ملی ٭٭٭ ٭٭٭ کسی کے مرمریں آئینے میں نمایاں ہیں گھٹا ، بہار ، دَھنک ، چاند ، پھول ، دیپ ، کلی کسی کا غمزہ شرابوں سے چُور قوسِ قُزح اَدا ، غُرُور ، جوانی ، سُرُور ، عِشوَہ گری کسی کے شیریں لبوں سے اُدھار لیتے ہیں مٹھاس ، شَہد ، رُطَب ، چینی ، قند ، مصری ڈَلی کسی کے نور کو چندھیا کے دیکھیں حیرت سے چراغ ، جگنو ، شرر ، آفتاب ، ’’پھول جھڑی‘‘ کسی کو چلتا ہُوا دیکھ لیں تو چلتے بنیں غزال ، مورنی ، موجیں ، نُجُوم ، اَبر ، گھڑی کسی کی مدھ بھری آنکھوں کے آگے کچھ بھی نہیں تھکن ، شراب ، دَوا ، غم ، خُمارِ نیم شبی کسی کے ساتھ نہاتے ہیں تیز بارِش میں لباس ، گجرے ، اُفق ، آنکھ ، زُلف ، ہونٹ ، ہنسی کسی کا بھیگا بدن ، گُل کھلاتا ہے اَکثر گلاب ، رانی ، کنول ، یاسمین ، چمپا کلی بشرطِ ’’فال‘‘ کسی خال پر میں واروں گا چمن ، پہاڑ ، دَمن ، دَشت ، جھیل ، خشکی ، تری یہ جام چھلکا کہ آنچل بہار کا ڈَھلکا شریر ، شوشہ ، شرارہ ، شباب ، شر ، شوخی کسی کی تُرش رُوئی کا سبب یہی تو نہیں؟ اَچار ، لیموں ، اَنار ، آم ، ٹاٹری ، اِملی کسی کے حُسن کو بن مانگے باج دیتے ہیں وَزیر ، میر ، سپاہی ، فقیہہ ، ذوقِ شہی نگاہیں چار ہُوئیں ، وَقت ہوش کھو بیٹھا صدی ، دَہائی ، برس ، ماہ ، روز ، آج ، اَبھی وُہ غنچہ یکجا ہے چونکہ وَرائے فکر و خیال! پلک نہ جھپکیں تو دِکھلاؤں پتّی پتّی اَبھی؟ ٭٭٭ ٭٭٭ سیاہ زُلف: گھٹا ، جال ، جادُو ، جنگ ، جلال فُسُوں ، شباب ، شکارَن ، شراب ، رات گھنی جبیں: چراغ ، مقدر ، کشادہ ، دُھوپ ، سَحَر غُرُور ، قہر ، تعجب ، کمال ، نُور بھری ظریف اَبرُو: غضب ، غمزہ ، غصہ ، غور ، غزل گھمنڈ ، قوس ، قضا ، عشق ، طنز ، نیم سخی پَلک: فسانہ ، شرارت ، حجاب ، تیر ، دُعا تمنا ، نیند ، اِشارہ ، خمار ، سخت تھکی نظر: غزال ، محبت ، نقاب ، جھیل ، اَجل سُرُور ، عشق ، تقدس ، فریبِ اَمر و نہی نفیس ناک: نزاکت ، صراط ، عدل ، بہار جمیل ، سُتواں ، معطر ، لطیف ، خوشبو رَچی گلابی گال: شَفَق ، سیب ، سرخی ، غازہ ، کنول طلسم ، چاہ ، بھنور ، ناز ، شرم ، نرم گِری دو لب: عقیق ، گُہر ، پنکھڑی ، شرابِ کُہن لذیذ ، نرم ، ملائم ، شریر ، بھیگی کلی نشیلی ٹھوڑی: تبسم ، ترازُو ، چاہِ ذَقن خمیدہ ، خنداں ، خجستہ ، خمار ، پتلی گلی گلا: صراحی ، نوا ، گیت ، سوز ، آہ ، اَثر ترنگ ، چیخ ، ترنم ، ترانہ ، سُر کی لڑی ہتھیلی: ریشمی ، نازُک ، مَلائی ، نرم ، لطیف حسین ، مرمریں ، صندل ، سفید ، دُودھ دُھلی کمر: خیال ، مٹکتی کلی ، لچکتا شباب کمان ، ٹوٹتی اَنگڑائی ، حشر ، جان کنی پری کے پاؤں: گلابی ، گداز ، رَقص پرست تڑپتی مچھلیاں ، محرابِ لب ، تھرکتی کلی ٭٭٭ ٭٭٭ جناب! دیکھا سراپا گلابِ مرمر کا! اَبھی یہ شعر تھے ، شعروں میں چاند اُترا کبھی؟ غزل حُضُور بس اَپنے تلک ہی رَکھیے گا وُہ رُوٹھ جائے گا مجھ سے جو اُس کی دُھوم مچی جھکا کے نظریں کوئی بولا اِلتماسِ دُعا اُٹھا کے ہاتھ وُہ خیراتِ حُسن دینے لگی کشش سے حُسن کی چندا میں اُٹھے مد و جزر کسی کو سانس چڑھا سب کی سانس پھول گئی جو اُس پہ بوند گری ، اَبر کپکپا اُٹھا اُس ایک لمحے میں کافی گھروں پہ بجلی گری قیامت آ گئی خوشبو کی ، کلیاں چیخ پڑیں گلاب بولا نہیں ، غالبا وُہ زُلف کھلی طواف کرتی ہے معصومیت یوں کم سِن کا کہ قتل کر دے عدالت میں بھی ، تو صاف بری! بدن پہ حاشیہ لکھنا ، نگاہ پر تفسیر مقلدین ہیں شوخی کے اَپنی شیخ کئی تمام شہر میں سینہ بہ سینہ پھیل گئی کسی کے بھیگے لبوں سے وَبائے تشنہ لبی گلاب اور ایسا کہ تنہا بہار لے آئے بہشت میں بھی ہے گنجان شوخ گُل کی گلی کمالِ لیلیٰ تو دیکھو کہ ’’صرف‘‘ نام لیا ’’پھر اُس کے بعد چراغوں میں روشنی نہ رہی‘‘ گلابی آنکھوں میں ایسے بھنور تھے مستی کے شراب ڈُوب کے اُن میں بہت حلال لگی جسارَت ’’عکس‘‘ پہ لب رَکھنے کی نہیں کرتے بہت ہُوا بھی تو پلکوں سے گدگدی کر دی نجانے پہلی نظر کیوں حلال ہوتی ہے کسی کے حُسن پہ پہلی نظر ہی مہنگی پڑی چمن میں ’’پھول نہ توڑیں‘‘ لکھا تھا سو ہم نے گلاب زادی کو پہنا دی تتلیوں کی لڑی کسی کا زُلف کو لہرا کے چلنا ، اُف توبہ! شرابِ نابِ اَزل کے نشے میں مست پری وُہ بولتا ہے تو کانوں میں شَہد گھولتا ہے مریضِ قند پہ قدغن ہے اُس کو سننے کی کلی کو چھوڑ کے نقشِ قدم پہ بیٹھ گئی قلم ہلائے بنا تتلی نے غزل کہہ دی صنم اور ایسا کہ بت اُس کے آگے جھک جائیں دُعا دی اُس نے تو دو دیویوں کی گود بھری عطائے حُسن تھی ، قیس اِک جھلک میں شوخ غزل کتاب لکھتا میں اُس پر مگر وُہ پھر نہ ملی #شہزادقیس .
****************************************

### Table of Contents

****************************************
****************************************

### سودائی:: اِس دَرجہ بے خودی میں مجھے مل گیا کمال

****************************************
سودائی:: اِس دَرجہ بے خودی میں مجھے مل گیا کمال میں سال پوچھنے لگا تاریخ کی جگہ #شہزادقیس .
****************************************

### Table of Contents

****************************************
****************************************

### اِنتخاب:: وُہ عام لوگوں پہ نظرِ کرم نہیں کرتے

****************************************
اِنتخاب:: وُہ عام لوگوں پہ نظرِ کرم نہیں کرتے کہ جس کو دیکھ لیں وُہ عام کب رہا صاحب #شہزادقیس .
****************************************

### Table of Contents

****************************************
****************************************

### سخاوت:: میں نے ڈَر ڈَر کے اِک سوال کیا

****************************************
سخاوت:: میں نے ڈَر ڈَر کے اِک سوال کیا اُس نے بانہوں کو ہنس کے کھول دِیا #شہزادقیس .
****************************************

### Table of Contents

****************************************
****************************************

### تشخیص:: یہ طبیبوں کے بس کی بات نہیں

****************************************
تشخیص:: یہ طبیبوں کے بس کی بات نہیں آپ کا مسئلہ محبت ہے #شہزادقیس .
****************************************

### Table of Contents

****************************************
****************************************

### ہئیر ڈَریسر:: سُخن وَری سے تھا بہتر ، تراشتے گیسو

****************************************
ہئیر ڈَریسر:: سُخن وَری سے تھا بہتر ، تراشتے گیسو وُہ چل کے آتے بھی خود ، سر جھکا کے بیٹھتے بھی #شہزادقیس .
****************************************

### Table of Contents

****************************************
****************************************

### کرم:: تُو اَپنی بارگاہ میں مُجھ کو بُلند رَکھ

****************************************
کرم:: تُو اَپنی بارگاہ میں مُجھ کو بُلند رَکھ دُنیا گرائے نظروں سے یا آسمان سے #شہزادقیس .
****************************************

### Table of Contents

****************************************
****************************************

### محور:: عشق نے آسان کر دی کُل حیات

****************************************
محور:: عشق نے آسان کر دی کُل حیات اَب فقط خوش رَکھنا ہے اِک شخص کو #شہزادقیس .
****************************************

### Table of Contents

****************************************
****************************************

### ساقی:: غم زدے ، ہاتھ چومتے ہیں مرا

****************************************
ساقی:: غم زدے ، ہاتھ چومتے ہیں مرا بھولنے کا ہنر سکھاتا ہوں #شہزادقیس .
****************************************

### Table of Contents

****************************************
****************************************

### وَجہ:: عاجزی میری خاص شہرت تھی

****************************************
وَجہ:: عاجزی میری خاص شہرت تھی پیار نے اُس کے کر دِیا مغرور #شہزادقیس .
****************************************

### Table of Contents

****************************************
****************************************

### جرأت:: جرأت سے اَپنی ذات کا اِظہار کر کے دیکھ

****************************************
جرأت:: جرأت سے اَپنی ذات کا اِظہار کر کے دیکھ آ میرے مشورے پہ کبھی پیار کر کے دیکھ #شہزادقیس .
****************************************

### Table of Contents

****************************************
****************************************

### زاوِئیے:: حُسن کے زاوِئیے خدا کی پناہ

****************************************
زاوِئیے:: حُسن کے زاوِئیے خدا کی پناہ آہ! وُہ شعر جو چھُپانے پڑے #شہزادقیس .
****************************************

### Table of Contents

****************************************
****************************************

### عرض ِ قیس

****************************************
عرض ِ قیس یہ ایک کتاب نہیں ہے۔ اور شاعری تو ہرگز نہیں ہے۔ یہ اُس شوخ ، پری زاد حُسن کی کہانی ہے جس کے شیریں لبوں پر ’’مَن دَر‘‘ اُکھڑنے تک تو رام رام رہا مگر پھر کمالِ بے نیازی سے ’’کہلوا ‘‘ دیا گیا: ’’حضور! حوریں دُنیا میں نہیں ملا کرتیں‘‘۔ یہ چلمن کے چنچل دورِ حکومت میں پیاسی نگاہوں کی من بیتی بھی ہے اور ذکرِ یار میں محو دھڑکنوں کامن و عن گوشوارہ بھی ؎ اُس نے کہا ، تھیں ہجر میں کُل کتنی دَھڑکنیں؟ میں نے حسابِ زیر و زَبر ، پیش کر دیا یہ قصہ ہے تنِ تنہا بزم آرائی کی اس ناکام کوشش کا ، جس میں دن ڈھلے فوجِ تنہائی کو شکست دینے کے لیے ، شکستہ آئینوں کا ہجوم اکٹھا کیا گیا تو شب ڈھلے دائرہ وار شمعیں جلا کر گریۂ باجماعت کا اہتمام کیا گیا۔ ’’طاق‘‘ راتوں میں کبھی گجروں میں لفظ پرو کر بے چین دِل کو بہلایا گیا تو کبھی عکسِ یار سے گفتگو کی ’’سعی‘‘ کی گئی ؎ عکسِ لیلیٰ سے قیسؔ بات تو کر عین ممکن ہے بات ہو جائے یکم مئی 1994 سے شروع ہونے والی یہ ’’زنجیرِ خیال‘‘ کئی دہائیوں پر مشتمل ’’دُنیاوی بن باس‘‘ کی قسطِ اوّل ہے۔ ذرا تاخیر کی اگر پہلی وجہ تخلیقی ارتقاء کا زمانی بہاؤ کا محتاج ہونا ہے تو دوسری وجہ تنہائی چھن جانے کا خوف ہے۔ کیونکہ جس کا کُل اثاثہ ہی زندانِ ذات میں ’’خود ساختہ‘‘ عمر قید ہو ، اس کے لیے یہ کافی مہنگا سودا ہے ؎ ایک تنہائی ، دُوسری دَھڑکن شاعری تیسری سہیلی ہے پھر یہ بھی حل طلب تھا کہ سینے میں ’’امانتا‘‘ فراموش شدہ ان جذبات کو سپردِ خاک ہونا ہے یا سپردِ قلم۔ اور یہ فکر تو دامن گیر تھی ہی کہ شاعر کہلائے جانے کی پاکیزہ تہمت پر ان اصحابِ دانش کو کیا منہ دکھاؤں گا جو مجھے ’’کام کا آدمی‘‘ سمجھتے ہیں۔ چنانچہ یوں ’’جب تک ہو سکا‘‘ اس ’’قِرطاسِ اَبیض‘‘ کی اشاعت ٹالی جاتی رہی ؎ داستانِ دردِ دِل ہے ، یہ اَلف لیلیٰ نہیں قیسؔ! چھپوانے سے پہلے خیر خواہوں سے تو پوچھ لیلیٰ نام کی بابت گزارش ہے کہ ایک تو قیس کی انتہائے نگارش کا اسم اعظم سوائے لیلیٰ کے اور ہو بھی کیا سکتا تھا۔ دوسرے یہ معمہ ابھی تک سمجھ سے باہر ہے کہ اس کلام کا ’’اصلی‘‘ خالق کون ہے۔ ایک جانب عشق میں ڈُوبا قلم ہے جو شب ہنگام ، نیم الہامی کے عالم میں ، دلکش ’’مگر‘‘ بے جان لفظی مورتیں تراش سکتا ہے تو دوسری طرف وہ سحر انگیز حسن ہے جس کا مہکتا خیال بھی اِن بتوں میں ’’رُوحِ شاعری‘‘ پھونک دینے پر قادر ہے۔ چونکہ رُوح نویدِ حیات اور جنبشِ ذات کی شرطِ اول ہے اس لیے یہ شعر ندائے دل معلوم ہوتا ہے کہ ؎ اِک حسینہؔ نے شعر لکھے ہیں قیسؔ کا صرف نام چلتا ہے لیلیٰ اس عالمِ ’’عالم‘‘ فراموشی کا نام بھی ہے جب حبیبِ ہجر ہونے پر خیالِ یار ، یار سے بھی پیارا لگنے لگتا ہے۔ حتی کہ کمالِ جستجو میں یہ تک بھول جاتا ہے کہ گول زمین پر آبلہ پائی کے اس دائروی سفر کا اصلی محور کون تھا۔ ایسے میں اگر کبھی کبھار ارتکازِ فکر ، شدتِ ہجر اور دائمی ذکر یکجا ہو کر بن طلب شمعِ باطن روشن کر دیں تو تعجب کیسا ؎ اِس قَدَر ڈُھونڈا تجھے رَب مل گیا ہجر میں گزرا شباب اَچھا لگا اگر کسی دوراہے پر اپنی اور محبوب کی خوشی میں سے کسی ایک کا انتخاب درپیش ہو تو سچے عاشقوں کے لیے یہ انتخاب تکلفِ محض ہے کیونکہ رہروانِ عشق کا یک نکاتی منشور محبوب کی خوشی میں سے کسی ’’ایک‘‘ کا انتخاب کرنا ہوا کرتا ہے۔ چنانچہ جیسے خالص سونے کے کنگن اور سونے کا پانی چڑھے کنگن میں ذرا سی سان سیفرق معلوم ہو جاتا ہے ویسے ہی عاشقی اور دعویٔ عاشقی کا فرق بھی ایسے جاں گداز لمحات میںکھل کر سامنے آ جاتا ہے ؎ قیسؔ تھا لاجواب لیلیٰ بھی جب سوال ایک کی بقاء کا تھا لیلیٰ رت جگے کی اُن کروٹوں کا بیان بھی ہے جب زخم شماری ، اختر شماری سے بڑھ جانے کے باوجود کسی شوخ پر آنے والے پیار میں کمی واقع نہیں ہوتی۔ یہ ان شریر لمحوں کی داستان بھی ہے جب گاہک کی شدتِ طلب دیکھ کر رسد کو بالکل ہی روک لیا جاتا ہے اور نئی شرائط طے کرنے کے لیے تاریخ تک نہیں دی جاتی ؎ کہا: کوہِ ہمالہ میں رَواں کر دُوں جو جوئے شیر کہا: وُہ شرطِ شیریں تھی ، کہیں دُشوار ہے لیلیٰ لیلیٰبچپن کی دلچسپ شرارتیں یاد آنے پر بے اختیار مسکرا اٹھنے کا نام بھی ہے اور بزرگوں کی نصیحتیںدیر سے یاد آنے پر ہاتھ ملنے کا نام بھی۔ یہ اگر حُسن کا جامِ جم ہے تو عشق کا جام سَفال بھی ہے۔ اور یہ کبھی کبھی کسی پر احسان کرتے ہوئے زندگی میں ’’آخری‘‘ مرتبہ حیران ہونے کا نام بھی ہے ؎ اُس رُوپ کے ’’دِفاع‘‘ کے لیے قیسؔ ایک دن میں ڈھال کو جھکا تو وہ شمشیر بن گئی جہاں لیلیٰ کسی دلنشیں کٹاری کی سفاک خوبصورتی اور سفلی مسکراہٹ کی تسبیح ہے تو وہیں نویدِ محبت کی کھوکھلی وعید بھی ہے۔ یہ صنفِ حُسن سے صنفِ عشق پر بیتے دلچسپ ستم کا جگمگاتا نوحہ ہے۔ چنانچہ یہ ان لمحات کاقصہ بھی ہے جب غصہ ، اصولوں پر اتنا حاوی ہو جاتا ہے کہ آدمی فرد کا انتقام قوم سے لے کر تسکین محسوس کرتا ہے ؎ بے وَفا کا اُدھار نہ رکھا قیسؔ ہم نے حسیں رُلائے بہت یہ اُن قصہ گو زاہدوں کی داستان بھی ہے جن کے دِل کے چار خانے توحیدی دعوؤں کے باوجود سائنسی طور پر ثابت ہیں۔ عشقِ مجازی سے ’’بھی‘‘ بے بہرہ لوگ عشق حقیقی کے دعوے دار بن بیٹھیں تو میاں ہم مجنوں ہی بھلے۔ تاہم دیوانہ ہو یا فرزانہ ، واعظِ شہر سے سب کو بنا کر رکھنی ہی پڑتی ہے کہ ؎ اِن کے پاس آتے ہیں توبہ کو حسیں چہرے بھی واعظِ شہر سے تا عمر بنا کر رکھنا تسلیم کہ آج کل سائے سے گفتگو کوئی بھی پہنچا ہوا فرد کر لیتا ہے لیکن پرچھائیوں کے کاندھے پر سر رکھ کر روتے روتے غش کھا جانے کو غالبا کچھ زیادہ جنون درکار ہے۔ دانشوری پر مُصر عزیزوں سے التماس ہے کہ مجنوں پر تہمتِ دیوانگی باندھنے سے پیشتر ، احتیاطا ، اک نظر لیلیٰ کو بھی دیکھ لیں۔ ہو سکتا ہے اس مرتبہ صبر کا پھل اور دیکھنے والوں کا دِل دونوں ہی چھری کی زد میں آ جائیں ؎ لیلیٰ کو دیکھ لو تو سمجھو گے قیسؔ کیوں لیلیٰ ، لیلیٰ کرتا ہے پھر اگر جنون کی امان ملے تو خواہشِ دیدِ لیلیٰ رکھنے والوں عقلمندوں سے مجنوں یہ پوچھنے کی جسارت بھی کرے کہ کیا آپ لیلیٰ کو انہی آنکھوں سے دیکھیں گے جو محض قبول صورت چہرے دیکھنے کی عادی ترین ہو چکی ہیں؟ کسے خبر کہ دیدِ لیلیٰ کے لیے ’’کم سے کم‘‘ دیدۂ قیس درکار ہو ؎ نگاہِ قیسؔ سے دیکھو ہمیشہ لیلیٰ کو صنم کسی کا بھی ہو ، بے مثال ہوتا ہے اور ہاں عین ممکن ہے کہ حُسنِ لیلیٰ ، لیلیٰ کا حُسن نہ ہو بلکہ مجنوں کے شوقِ دیدار کا خورشید حُسنِ لیلیٰ کے آئینے میں سے منعکس ہوتا ہو۔ایسے میں تو لیلیٰ صرف اُسی کو نظر آئے گی جو خود مجنوں ہو۔ چنانچہ بعید نہیں کہ باہر لیلیٰ ڈھونڈنے کی بجائے اپنے اندر مجنوں کو تلاشنا ، تراشنا اور پال پوس کر جنونی بنانا ہی رُوحِ خِرد ہو۔ اپنی رائے سے ضرور نوازئیے گا۔ میں اپنے ویب سائٹ پر آپ کے ایک ایک تبصرے کا خود مطالعہ کروں گا۔ آپ کی رائے اور محبت ہی میرا کل اثاثہ ہے۔ خوش رہیے شہزاد قیسؔ
****************************************

### Table of Contents

****************************************
****************************************

### ۔ اختتام ۔ مجموعہ کلام "لیلیٰ" ۔

****************************************
۔ اختتام ۔ مجموعہ کلام "لیلیٰ" ۔ سدا خوش رہیے ۔ شہزادقیس
****************************************

### Table of Contents

****************************************
****************************************
((End Text)) ****************************************
*******************************
Find Shahzad Qais on Social Media
*******************************
YouTube
Instagram
Twitter
FaceBook
*******************************
میری تمام کتب ڈاؤن لوڈ کیجیے
*******************************
تمام کتب ایک ذپ فائل کی صورت میں
http://sqais.com/QaisAll.zip
"لیلیٰ" از "شہزادقیس"
http://sqais.com/QaisLaila.pdf
http://sqais.com/QaisLaila.html
http://sqais.com/QaisLaila.txt
"دِسمبر کے بعد بھی" از "شہزادقیس"
http://sqais.com/QaisDecember.pdf
http://sqais.com/QaisDecember.html
http://sqais.com/QaisDecember.txt
"تتلیاں" از "شہزادقیس"
http://sqais.com/QaisTitliyan.pdf
http://sqais.com/QaisTitliyan.html
http://sqais.com/QaisTitliyan.txt
"عید" از "شہزادقیس"
http://sqais.com/QaisEid.pdf
http://sqais.com/QaisEid.html
http://sqais.com/QaisEid.txt
"غزل" از "شہزادقیس"
http://sqais.com/QaisGhazal.pdf
http://sqais.com/QaisGhazal.html
http://sqais.com/QaisGhazal.txt
"عرفان" از "شہزادقیس"
http://sqais.com/QaisIrfan.pdf
http://sqais.com/QaisIrfan.html
http://sqais.com/QaisIrfan.txt
"انقلاب" از "شہزادقیس"
http://sqais.com/QaisInqilab.pdf
http://sqais.com/QaisInqilab.html
http://sqais.com/QaisInqilab.txt
"وُہ اِتنا دِلکش ہے" از "شہزادقیس"
http://sqais.com/QaisDilkash.pdf
http://sqais.com/QaisDilkash.html
http://sqais.com/QaisDilkash.txt
"نمکیات" از "شہزادقیس"
http://sqais.com/QaisNamkiyaat.pdf
http://sqais.com/QaisNamkiyaat.html
http://sqais.com/QaisNamkiyaat.txt
"نقشِ ہفتم" از "شہزادقیس"
http://sqais.com/QaisNaqsh.pdf
http://sqais.com/QaisNaqsh.html
http://sqais.com/QaisNaqsh.txt
"اِلہام" از "شہزادقیس"
http://sqais.com/QaisIlhaam.pdf
http://sqais.com/QaisIlhaam.html
http://sqais.com/QaisIlhaam.txt
"شاعر" از "شہزادقیس"
http://sqais.com/QaisShayer.pdf
http://sqais.com/QaisShayer.html
http://sqais.com/QaisShayer.txt
"بیت بازی" از "شہزادقیس"
http://sqais.com/QaisBait.pdf
http://sqais.com/QaisBait.html
http://sqais.com/QaisBait.txt
**********************
آپ کو اس متن کی اشاعت کی اجازت ہے
**********************
آپ ان تخلیقات کو اپنے ویب سائٹ، بلاگ، فیس بک، ٹوئٹر، سوشل میڈیا اکاؤنٹس، اخبار، کتاب، ڈائجسٹ وغیرہ میں شائع کر سکتے ہیں بشرطیکہ
اس میں ترمیم نہ کریں، شہزادقیس کا نام بطور مصنف درج کریں اور اس تخلیق کی اشاعت غیر تجارتی مقاصد کے لیے ہو
یہ تخلیقات کریٹو کامنز لائسنس کے تحت شائع کی گئی ہیں جس میں اس تخلیق سے ماخوذ کام کی نشر و اشاعت کی اجازت نہیں ہے۔۔ مزید تفصیلات اس لنک پر ملاحظہ فرمائیے
https://creativecommons.org/licenses/by-nc-nd/4.0/legalcode
کسی اور طرح کی اشاعت کے لیے
Info@SQais.com
پر رابطہ فرمائیے۔